
[bookmark: _Toc233213111]1. UVOD

Strategija razvoja Općine Tešanj 2023–2027. predstavlja osnovni integrirani strateško-planski dokument Općine Tešanj, kojim su utvrđeni ključni pravci lokalnog razvoja, prioriteti, mjere, indikatori i okvir za usmjeravanje javnih politika, budžetskog planiranja i razvojnih intervencija u srednjoročnom periodu. Strategija je zasnovana na principima održivog razvoja, socijalne uključenosti, odgovornog upravljanja javnim resursima, ravnomjernog razvoja urbanih i ruralnih područja, unapređenja poslovnog ambijenta, razvoja društvene infrastrukture i jačanja okolišno prihvatljive javne infrastrukture.
Vizija razvoja Općine Tešanj definisana je kao: „Tešanj, sredina ekološke svijesti, inovativne poduzetnosti i društvene etike.“ Ostvarenje ove vizije planirano je kroz tri strateška cilja: Tešanj, poželjno mjesto za investicije i inovacije; Tešanj, sredina ugodnog življenja, pogodna da vrline, znanja i vještine dođu do izražaja; i Tešanj, sredina zelenog rasta i čiste energije. Strateški ciljevi su dalje razrađeni kroz prioritete i mjere koje obuhvataju ekonomski razvoj, razvoj javnih usluga, društvenu infrastrukturu, digitalizaciju, okolišnu infrastrukturu, energetsku efikasnost, zaštitu okoliša, upravljanje prostorom i jačanje institucionalnih kapaciteta.
Strategija razvoja Općine Tešanj usklađena je sa propisima o razvojnom planiranju i upravljanju razvojem u Federaciji Bosne i Hercegovine, kao i sa relevantnim razvojnim dokumentima viših nivoa vlasti, uključujući Strategiju razvoja Zeničko-dobojskog kantona i Okvir za ciljeve održivog razvoja u Bosni i Hercegovini. Time je osigurana veza između lokalnih razvojnih prioriteta i širih strateških pravaca razvoja, uz zadržavanje fokusa na specifične potrebe i potencijale lokalne zajednice.
Predmet ove evaluacije jeste procjena dosadašnje provedbe Strategije razvoja Općine Tešanj u periodu 2023–2025. godine. Evaluacija se provodi kao evaluacija u toku, s ciljem da se sagleda ostvareni napredak u odnosu na planirane strateške ciljeve, prioritete, mjere, indikatore i finansijski okvir, te da se identificiraju faktori koji su doprinijeli uspješnoj realizaciji, kao i ograničenja koja su uticala na dinamiku provedbe pojedinih razvojnih intervencija.
Cilj evaluacije je da Općinskom vijeću, općinskom načelniku, općinskim službama, javnim ustanovama i preduzećima, privrednom sektoru, organizacijama civilnog društva i drugim zainteresiranim akterima pruži objektivne i korisne informacije o trenutnom statusu provedbe Strategije. Evaluacija treba omogućiti pravovremeno donošenje odluka o korekciji prioriteta, realnijem planiranju projekata, boljem povezivanju godišnjih planova implementacije sa budžetom, jačanju institucionalnih kapaciteta i pripremi kvalitetnih ulaznih informacija za naredni ciklus strateškog planiranja.
Evaluacija je provedena u skladu sa Zakonom o razvojnom planiranju i upravljanju razvojem u Federaciji Bosne i Hercegovine i Uredbom o evaluaciji strateških dokumenata u Federaciji Bosne i Hercegovine. U metodološkom smislu, evaluacija obuhvata procjenu relevantnosti, efikasnosti, efektivnosti, utjecaja i održivosti razvojnih intervencija, uz poseban osvrt na model upravljanja razvojem i institucionalne kapacitete Općine Tešanj.
U postupku evaluacije analizirani su dostupni izvještaji o realizaciji Strategije, pokazatelji ostvarenja strateških ciljeva i mjera, finansijski podaci o planiranim i realiziranim projektima, budžetska dokumentacija, podaci o indikatorima učinka, kao i informacije o institucionalnom okviru za planiranje, praćenje, izvještavanje i koordinaciju razvojnih procesa. Posebna pažnja posvećena je odnosu između planiranih i realiziranih aktivnosti, dinamici finansijske realizacije, zavisnosti pojedinih projekata od viših nivoa vlasti i eksternih izvora finansiranja, kao i potrebi unapređenja organizacije poslova upravljanja razvojem unutar općinske uprave.


[bookmark: _Toc233213112]1.1. Predmet i ciljevi evaluacije

Tokom provođenja Strategije razvoja neophodno je uraditi minimalno jednu evaluaciju u toku implementacije strateških dokumenta, kako bi se ključnim dionicima pružile informacije o trenutnom statusu provedbe Strategije, poduzele pravovremene mjere za uklanjanje ili ublažavanje identificiranih poteškoća u provedbi, te osigurale kvalitetne ulazne informacije za sljedeći strateški dokument. Evaluacija je provedena u skladu sa Zakonom o razvojnom planiranju i upravljanju razvojem u FBiH i Uredbom o evaluaciji strateških dokumenta u FBiH.
Evaluacija u toku procjenjuje koherentnost, kvantitativne i kvalitativne aspekte implementacije strateških dokumenata, uključujući ostvarenje ciljeva i efekata razvoja.
Specifični ciljevi evaluacije u toku su:
• Procijeniti relevantnost odnosno usklađenost odabranih ciljeva s utvrđenim problemima i javnim potrebama,
• Utvrditi efikasnost, odnosno utvrditi koliko se efikasno koriste resursi i finansijska sredstva, te da li se koriste u skladu s ciljevima i akcionim planovima strategije razvoja,
• Utvrditi efektivnost, obim ostvarivanja ciljeva strateških dokumenata kroz poređenje polaznih i ostvarenih vrijednosti indikatora,
• Utvrditi utjecaj, odnosno obim pozitivnih i negativnih promjena i posljedica razvojne intervencije te usklađenost efekata sa potrebama ciljnih grupa,
• Analizirati održivost promjena i efekata, te kvalitetu i prikladnost sistema upravljanja razvojem te efektivnost sistema praćenja provedbe strategije razvoja.
Na temelju izvršene analize i procjene, evaluacijom će se:
• Identificirati uspješne aktivnosti i pristupi, te prepreke i poteškoće u provedbi strategije razvoja,
• Formulirati preporuke i načini za prevladavanje identificiranih poteškoća i
• Formulirati preporuke za slijedeći strateški dokument.

Svrha evaluacije u toku jeste da ključnim akterima razvoja u Općini Tešanj pruži informacije o ostvarenom progresu i trenutnom statusu implementacije Strategije razvoja Općine Tešanj 2023–2027, kako bi se u preostalom periodu provedbe mogle poduzeti pravovremene mjere za uklanjanje ili ublažavanje identificiranih poteškoća. Evaluacija istovremeno osigurava kvalitetne ulazne informacije za naredni strateški i analitičko-planski ciklus, naročito u pogledu realnijeg postavljanja ciljeva, preciznijeg definisanja indikatora, bolje procjene finansijskih kapaciteta i jačanja institucionalnog sistema za upravljanje razvojem.
Predmetna evaluacija obuhvata period 2023–2025. godine i provedena je u skladu sa Zakonom o razvojnom planiranju i upravljanju razvojem u Federaciji Bosne i Hercegovine i Uredbom o evaluaciji strateških dokumenata u Federaciji Bosne i Hercegovine. Evaluacijom su analizirani relevantnost, efikasnost, efektivnost, utjecaj i održivost razvojnih intervencija, kao i institucionalni kapaciteti Općine Tešanj za planiranje, implementaciju, praćenje i izvještavanje o provedbi Strategije.

U okviru prvog strateškog cilja, Tešanj, poželjno mjesto za investicije i inovacije, evidentan je pozitivan trend u pogledu broja poslovnih subjekata i zaposlenosti. Broj poslovnih subjekata povećan je sa polazne vrijednosti od 2.689 na 3.071 u 2025. godini, čime je premašen ciljani nivo za 2027. godinu. Broj zaposlenih dostigao je broj od 13.936 u 2025. godini, i uglavnom ukazuje na stabilan rast zaposlenosti u odnosu na baznu 2019. godinu te potvrđuje značaj privredne osnove Tešnja kao jednog od ključnih razvojnih potencijala općine. Istovremeno, indikator indeksa razvijenosti nije bio dostupan za 2025. godinu, što ograničava potpunu procjenu ukupnog razvojnog pozicioniranja općine u odnosu na ciljnu vrijednost.
Nalazi pokazuju da Općina Tešanj raspolaže snažnim privrednim potencijalima, ali da se razvojni izazovi sve više pomjeraju sa pitanja opće nezaposlenosti prema pitanju dostupnosti specifičnih zanimanja, tehničkih kompetencija, menadžerskih znanja i kvalificirane radne snage. Zbog toga je u narednom periodu potrebno dodatno jačati vezu između obrazovanja, privrede, Centra za obrazovanje odraslih i lokalnih razvojnih potreba, uz podršku inovacijama, tehnološkom razvoju, kreativnim djelatnostima, poslovnoj infrastrukturi, poljoprivredi i turizmu.
U okviru drugog strateškog cilja, Tešanj, sredina ugodnog življenja, pogodna da vrline, znanja i vještine dođu do izražaja, ostvareni su mješoviti rezultati. Zadovoljstvo anketiranih građana u 2025. godini iznosilo je 65%, što predstavlja poboljšanje u odnosu na 2023. i 2024. godinu, ali još uvijek nije dostignuta ciljna vrijednost od 75%. Učešće kapitalnih izdataka u strukturi budžeta iznosilo je 34%, što je ispod ciljane vrijednosti od 45%, ali ovaj pokazatelj treba tumačiti u kontekstu višegodišnje prirode investicionih projekata, prenesenih obaveza, javnih nabavki i zavisnosti dijela projekata od viših nivoa vlasti. Posebno pozitivan pokazatelj predstavlja prirodni priraštaj, koji je u 2025. godini iznosio +196, čime se potvrđuje pozitivan demografski signal u odnosu na polaznu vrijednost.
U oblasti društvenog razvoja i javnih usluga, evaluacija ukazuje na potrebu nastavka ulaganja u digitalne usluge, kvalitet administrativnih postupaka, društvenu infrastrukturu, obrazovne, kulturne, zdravstvene i sportske sadržaje, kao i ravnomjerniji razvoj urbanih i ruralnih područja. Izgrađenu infrastrukturu potrebno je staviti u punu funkciju, a razvoj sadržaja vezati za stvarne potrebe građana, mladih, porodica, privrede i lokalnih zajednica.
U okviru trećeg strateškog cilja, Tešanj, sredina zelenog rasta i čiste energije, ostvareni su vidljivi pozitivni pomaci u oblasti upravljanja otpadom, kvaliteta zraka i kanalizacione infrastrukture. Broj korisnika organizovanog odvoza otpada povećan je na 11.163, čime je premašena ciljna vrijednost od 9.800 korisnika. Broj godišnjih prekoračenja dnevnih graničnih vrijednosti PM10 smanjen je sa 36 na 17, što predstavlja značajan pozitivan trend i rezultat bolji od ciljane vrijednosti. Broj domaćinstava obuhvaćenih javnim kanalizacionim sistemom povećan je na 3.687, odnosno na pokrivenost od 22,7%, što ukazuje na napredak u izgradnji okolišne infrastrukture, iako ova oblast i dalje zahtijeva kontinuirana ulaganja.
Finansijski nalazi pokazuju da je u 2025. godini ukupna vrijednost implementiranih projekata iznosila 23,6 miliona KM. U periodu 2023–2025. godine ukupan plan po aktivnostima iznosio je 95.966.864,00 KM, dok je realizacija iznosila 63.044.852,94 KM, odnosno 65,69%. Posmatrano po strateškim ciljevima, za prvi strateški cilj realizirano je 8.573.076,23 KM ili 55,99% plana, za drugi strateški cilj 44.165.361,70 KM ili 71,59% plana, a za treći strateški cilj 10.306.415,01 KM ili 54,36% plana.
Evaluacija pokazuje da formalni procenat finansijske realizacije ne odražava uvijek u potpunosti stvarni status razvojnih projekata, jer dio odstupanja proizlazi iz prenesenih, ugovorenih ili višegodišnjih aktivnosti, kao i iz projekata koji zavise od kantonalnih, federalnih, državnih ili mješovitih izvora finansiranja. Posebno su značajni projekti vezani za koridor Vc, lokalnu cestovnu infrastrukturu, vodosnabdijevanje, kanalizacionu mrežu, sportsku infrastrukturu i druge investicione projekte čija realizacija prelazi jednu budžetsku godinu.
Važan nalaz evaluacije odnosi se na institucionalni okvir upravljanja razvojem. Općina Tešanj je uskladila svoje planiranje i izvještavanje sa propisima o razvojnom planiranju u Federaciji Bosne i Hercegovine, ali je u narednom periodu potrebno dodatno ojačati organizacioni položaj i kapacitete za upravljanje razvojem. Posebno je važno uspostaviti jasan odsjek za upravljanje razvojem koji bi obuhvatio i poslove investicija, projektne pripreme, praćenja realizacije, izvještavanja i koordinacije sa višim nivoima vlasti i eksternim izvorima finansiranja. Poslovi upravljanja razvojem ne bi trebali biti organizaciono pozicionirani kao sporedni poslovi unutar službe čiji je primarni djelokrug boračko-invalidska zaštita i opća uprava, nego kao funkcionalno jasno prepoznata razvojna jedinica općinske uprave.
Ograničavajući faktor u procesu evaluacije predstavlja dostupnost, potpunost i ažurnost pojedinih indikatora. Kod određenih pokazatelja podaci nisu dostupni za sve godine ili nisu dovoljno precizno organizirani kroz sistem praćenja, što otežava punu procjenu efektivnosti, utjecaja i održivosti pojedinih mjera. Zbog toga je potrebno dodatno unaprijediti sistem prikupljanja, obrade, verifikacije i korištenja razvojnih podataka.

Na osnovu provedene analize može se zaključiti da su strateški ciljevi Općine Tešanj i dalje relevantni i usklađeni sa ključnim razvojnim potrebama lokalne zajednice. Strateški fokus na investicije, inovacije, kvalitet života, društvenu infrastrukturu, zelenu energiju i okolišno prihvatljiv razvoj ostaje opravdan i u narednom periodu implementacije Strategije. Većina razvojnih mjera zadržava aktuelnost, ali je potrebno dodatno prilagoditi dinamiku provedbe, finansijsko planiranje i organizacione kapacitete realnim uslovima realizacije.
Ostvareni rezultati pokazuju da je Općina Tešanj postigla značajan napredak u pojedinim indikatorima, naročito u rastu broja poslovnih subjekata, zaposlenosti, organizovanom odvozu otpada i širenju kanalizacione infrastrukture. Istovremeno, određeni pokazatelji ukazuju na potrebu dodatnog rada, posebno u oblasti zadovoljstva građana, učešća kapitalnih izdataka, dostupnosti pojedinih podataka, realizacije složenih infrastrukturnih projekata i institucionalnog upravljanja razvojem.
U narednom periodu potrebno je osigurati jaču povezanost između Strategije razvoja, godišnjih planova implementacije, budžeta i stvarne projektne spremnosti. U planove implementacije treba uključivati projekte koji imaju realne pretpostavke za provedbu, uz jasno razdvajanje projekata koji su spremni za realizaciju, projekata u fazi pripreme, projekata koji zavise od viših nivoa vlasti, projekata koji se finansiraju iz eksternih izvora i projekata koji se prenose iz prethodnih godina.
Potrebno je unaprijediti sistem indikatora, posebno u dijelu dostupnosti podataka, izvora verifikacije, periodičnosti praćenja i odgovornosti za prikupljanje podataka. Indikatori su operativni alat za upravljanje, odlučivanje i pravovremeno prepoznavanje odstupanja u provedbi Strategije, te je potrebno kvantifcirati i redefinisati pojedine indikatore.
Neophodno je dodatno ojačati institucionalne kapacitete Općine Tešanj za upravljanje razvojem, posebno kroz uspostavljanje jasnog organizacionog nosioca poslova razvoja, investicija, pripreme projekata, praćenja implementacije i izvještavanja. Time bi se smanjila fragmentacija poslova, unaprijedila koordinacija između službi i povećala sposobnost Općine da efikasnije koristi sredstva iz kantonalnih, federalnih, državnih, EU i drugih eksternih izvora.
Preporučuje se nastavak jačanja kapaciteta zaposlenih u oblastima strateškog i operativnog planiranja, finansijskog planiranja, upravljanja projektnim ciklusom, javnih nabavki, pripreme projektno-tehničke dokumentacije, izvještavanja, evaluacije i korištenja digitalnih alata za praćenje realizacije projekata.
Posebnu pažnju u nastavku implementacije Strategije potrebno je usmjeriti na projekte koji imaju najveći razvojni učinak na kvalitet života građana, konkurentnost lokalne privrede, dostupnost javnih usluga, zaštitu okoliša, energetsku efikasnost i ravnomjeran razvoj urbanih i ruralnih područja. Na taj način Strategija razvoja Općine Tešanj može ostati stvarni upravljački instrument, a ne samo planski dokument, te doprinijeti ostvarenju vizije Tešnja kao sredine ekološke svijesti, inovativne poduzetnosti i društvene etike.

Strategija razvoja Općine Tešanj za period 2023. – 2027. godine je ključni strateško-planski dokument čija svrha je da u ovom vremenskom razdoblju potiče i usmjerava rast i razvoj općine Tešanj. Općinsko vijeće Tešanj je na svojoj 24. sjednici, održanoj 25.04.2023. godine , donijelo odluku o usvajanju Strategije razvoja općine Tešanj za period 2023-2027 („Službeni glasnik Općine Tešanj“ broj 3/23).  
Strategija razvoja u najširem smislu obuhvaća privredni i društveni razvoj, kroz korištenje komparativnih prednosti i apsorpciju raspoloživih prirodnih resursa pri tome vodeći računa o aspektu zaštite i unaprjeđenja okoliša i prostora. U Strategiji razvoja  definisana su 3 strateška cilja i 12 prioriteta.

Tabela 1. Strateški ciljevi i prioriteti Strategije razvoja Općine Tešanj 2023-2027.
	Oblast
	Strateški cilj
	Prioritet

	Ekonomski razvoj

	
SC1.  Tešanj, poželjno mjesto za investicije i inovacije
	Prioritet 1.1. Unaprijediti sektor ekonomije sa visokim dodatnim vrijednostima, razvijenim lancem snabdijevanja i visokim stepenom investiranja

Prioritet 1.2. Poboljšati atraktivnost poslovne infrastrukture za domaće i strane investitore

Prioritet 1.3. Kreirati atraktivno područje za rad i razvijanje ljudskih resursa na području općine Tešanj

	Društevni razvoj

	SC2.  Tešanj, sredina ugodnog življenja, pogodna da vrline, znanja i vještine  dođu do izražaja
	Prioritet 2.1. Unaprijediti javnu infrastrukturu ruralnih i urbanih područja
Prioritet 2.2. Razviti efikasnu, odgovornu i digitalizovanu javnu upravu osposobljenu za upravljanje lokalnim razvojem
Prioritet 2.3. Osigurati dostupnost društvenih sadržaja, socijalnu sigurnost i uključenost i atmosferu društvenog aktivizma
Prioritet 2.4. Uključiti građane općine u izgradnju sistema zajedničkih vrijednosti 
Prioritet 2.5. Poboljšati mogućnosti za zapošljavanje, razvoj poduzetništva i društvenog aktivizma mladih


	Zaštita okoliša
	SC3.  Tešanj sredina zelenog rasta i čiste energije.
	Prioritet 3.1. Poboljšati kvalitet vodnih usluga te povećanje količina vode
Prioritet 3.2. Unaprijediti sistem zbrinjavanja komunalnog otpada
Prioritet 3.3. Poboljšati kvalitetu zraka na području općine
Prioritet 3.4. Unaprijediti javni sistem zaštite, spašavanja i sigurnosti građana




Za postavljene strateške i prioritetne ciljeve u Strategiji razvoja definirani su pokazatelji sa polaznim i ciljanim vrijednostima do 2027. godine. Pokazatelji ostvarenja korišteni su za evaluaciju progresa realizacije Strategije razvoja, kao što je to navedeno u poglavljima 5.1. i 5.2. ovog Izvještaja.
Za svaki projekat, čijom se realizacijom očekuje postizanje definiranih razvojnih ciljeva, planirana su potrebna finansijska sredstva (okvirni finansijski i vremenski okvir). Ukupna planirana vrijednost Strategije za period od 2023. do kraja 2027. godine iznosi 149.972.500 KM, sa sljedećom strukturom izvora finansiranja:
· Budžet Općine Tešanj: 50.890.500 (33,93%),
· Vanjski izvori finansiranja (viši nivoi vlasti, međunarodni i domaći donatori): 99.082.000 KM (66,07%).

U fazi izrade strategije razvoja planirano je formiranje Odjela za realizaciju strategije razvoja kao organizacione jedinice koja ima ključnu operativnu ulogu u implementaciji, praćenju i vrednovanju strategije. 
Uz asistenciju Odjela za realizaciju strategije, svaki vođa projekta realizuje i prati svoj dio obaveze vezane za implementaciju, praćenje i vrednovanje Strategije razvoja za koji je zadužen, uključujući: izradu godišnjeg plana implementacije projekta, razradu svakog projekta uključujući indikatore za praćenje i vrednovanje, te izvještavanje. Sve vođe projekata unose podatke o realizaciji projekata u namjenski aplikativni softver te informišu o projektinim aktivnostima Odjel za realizaciju strategije razvoja. Odjel za realizaciju strategije vodi ukupne evidencije iz oblasti ključnih indikatora razvoja, sektorsko-strateških indikatora, kao i programskih/projektnih indikatora, definisanih Strategijom razvoja općine Tešanj, koristeći Tabele varijabli za praćenje indikatora
Ukratko, operacionalizacija Strategije u vidu pokretanja i razvoja Planova implementacije 1+2, koji ujedno predstavljaju i osnovu za planiranje godišnjeg rada odjeljenja i odsjeka u općinskoj upravi, upotpunosti funkcioniše u skladu sa preporukama koje proizlaze iz Uredbe o evaluaciji strateških dokumenata u Federaciji BiH. 
U toku procesa planiranja, implementacije i praćenja Strategije poštovan je princip transparentnosti. Javnost je kontinuirano informisana o izradi, usvajanju i implementaciji Strategije, putem objava na internet stranici Općine Tešanj, na kojoj su ujedno javno dostupni svi dokumenti vezani za Strategiju (Strategija, akcijski planovi i izvještaji).


[bookmark: _Toc233213118]3.2. Kratki prikaz ranijih evaluacija koje se odnose na strateški dokument
Od donošenja Strateškog plana razvoja Općine Tešanj 2023 – 2027. godine do danas, nije bila provedena formalna evaluacija Strategije razvoja. Općina Tešanj je u ovom periodu redovno kreirala izvještaje o realizaciji godišnjeg plana rada implementacije strategije, koji u određenoj mjeri, u skladu sa vremenskim okvirom i dostupnim podacima o pokazateljima ostvarenja, sadrže parcijalnu, godišnju sliku o realizaciji, te su shodno tome ovi izvještaji i akcioni planovi poslužili kao informaciona osnova za provođenje predmetne  evaluacije.
Strategija razvoja Općine Tešanj 2018-2027. podrazumijevala je proces izrade vođen prema principima planiranja usklađen sa MIPRO metodologijom. Stupanjem na snagu pomenutog normativno-pravnog okvira razvojnog planiranja ukazala se potreba usklađivanja i revidiranja strateškog dokumenta. Općinsko vijeće Općine Tešanj usvojilo je Zaključak broj: 01-24-2-524-2/22 od 08.03.2022. godine o usvajanju Izvještaja o realizaciji strategije razvoja Općine Tešanj koji sadrži prijedlog da se pristupi izradi Strateškog dokumenta uvrštavanjem novih ciljeva i izmjenjenih okolnosti. Na osnovu navedenog Načelnik Općine je donio rješenje broj: 08-24-1-1403/22 od 08.06.2022. godine kojim je imenovan općinski razvojni tima (ORT) za izradu Strategije razvoja Općine Tešanj za period 2023-2027.godina (u daljem tekstu: Strategija razvoja Općine Tešanj) čime je započet proces izrade usklađenog i revidiranog strateškog dokumenta. Izrada Strategije razvoja Općine Tešanj (revidirana i prilagođena) je prošla kroz naznačene procese i faze počevši od revidiranja i prilagođavanja strateške platforme i situacione analize, zatim u tom procesu prilagođavanje strateških ciljeva, prioriteta i mjera, identifikaciju strateških projekata, provjeru međusobne usklađenosti strateških dokumenata, revidiranje i usklađivanje indikativnog finansijskog okvira za implementaciju, definisanje načina implementacije, praćenja, izvještavanja i evaluacije, do zadnje faze koja podrazumjeva usvajanja strateškog dokumenta.

















[bookmark: _Toc233213119]4. METODOLOŠKI PRISTUP
[bookmark: _Toc233213120]4.1. Opis ključnih pojmova, pregled korištenih evaluacijskih kriterija i evaluacijskih pitanja

Evaluacija se vrši na osnovu pet ključnih kriterija evaluacije, uz dodatni osvrt na sistem upravljanja razvojem, što čini ukupno šest tematskih cjelina: relevantnost, djelotvornost, učinkovitost, utjecaj, održivost i sistem upravljanja razvojem. Za svaku tematsku cjelinu razrađen je set evaluacijskih pitanja te očekivanih izlaznih informacija koja imaju svrhu voditi proces prikupljanja i analize podataka, a kako bi se formulirali nalazi i prateće preporuke. Predmetna evaluacija provedena je u periodu maj – juni 2026. godine, a temeljila se na analizi prikupljenih podataka u odnosu na 14 evaluacijskih pitanja segmentiranih po temama, kako slijedi:
1. RELEVANTNOST (USKLAĐENOST) odabranih ciljeva s utvrđenim problemima i javnim potrebama:
· U  kojoj mjeri su odabrani ciljevi relevantni odnosno usklađeni sa utvrđenim potrebama ciljnih skupina na području Općine Tešanj i šire?
· U kojoj mjeri su odabrani ciljevi relevantni odnosno usklađeni sa javnim potrebama?

2. DJELOTVORNOST (EFIKASNOST) - omjer planiranih i ostvarenih učinaka i predviđenih (korištenih) resursa radi postizanja optimalnog rezultata:
· U kojoj mjeri su finansijska sredstva efikasno planirana i iskorištena za provedbu projekata i aktivnosti iz strategije?
· U kojoj mjeri je odnos uloženih finansijskih resursa i rezultata/učinaka nastalih tokom provedbe projekata i aktivnosti zadovoljavajući u odnosu na planirane finansijske resurse i rezultate/učinke?

3. UČINKOVITOST (EFEKTIVNOST) – obim ostvarivanja ciljeva strateških dokumenata kroz poređenje polaznih i ostvarenih vrijednosti indikatora:
· U kojoj mjeri je postignuti napredak u ostvarivanju ciljeva strategije zadovoljavajući u odnosu na postavljene vrijednosti indikatora?
· Ukoliko napredak ka ostvarenju ciljeva nije zadovoljavajući, koji faktori na to utiču, te u kojoj mjeri?

4. UTICAJ – obim (pozitivnih i negativnih) promjena i posljedica razvojnih intervencija (predviđenih i nepredviđenih), te usklađenost učinaka s potrebama ciljnih grupa, uz osvrt na učinke i uticajaj na muškarce, žene i socijalno ugrožene grupe građana na području općine
· Da li je razina pozitivnih promjena predviđenih posljedica razvojnih intervencija zadovoljavajuća?
· Da li je bilo negativnih promjena i kakav je njihov uticaj? Šta je uzrok takvih promjena?
· Da li je bilo nepredviđenih posljedica razvojnih intervencija i kakav je njihov uticaj?
· U kojoj mjeri su učinci razvojnih intervencija usklađeni sa potrebama ciljnih grupa?

5. ODRŽIVOST - trajnost pozitivnih promjena i učinaka:
· U kojoj mjeri su pozitivne promjene i učinci strateških intervencija održivi?


6. SISTEM UPRAVLJANJA RAZVOJEM
· Koliko je učinkovit sistem upravljanja razvojem?
· U kojoj su mjeri uspostavljene procedure za planiranje, te prikupljanje podataka radi izvršenja aktivnosti praćenja i kontrole provedbe strategije odgovarajuće?
· Da li su administrativni kapaciteti Općine,  za upravljanje razvojem, provedbu i praćenje provedbe strategije, odgovarajući?


[bookmark: _Toc233213121]4.2. Metodološki pristup, uključujući problemi i/ili ograničenja

Metodološki pristup podrazumijeva korištenje kvantitativnih i kvalitativnih metoda neophodnih za dobivanja potpunih odgovora i ispunjavanje postavljenih ciljeva evaluacije. Metodološki pristup koji je primijenjen prilikom evaluacije Strategije razvoja općine Tešanj 2023. – 2027. se zasnivao na Uredbi o evaluaciji strateških dokumenata u FBiH.[footnoteRef:1]  [1:  Uredba o evaluaciji strateških dokumenata u FBiH, usvojena na 193. Sjednici Vlade FBiH dana 3.10.2019. godine („Službene novine FBiH“, broj 74/19), na osnovu Zakona o razvojnom planiranju i upravljanju razvojem u FBiH ("Službene novine FBiH", broj 32/17).] 

Glavni analitički alat uključivao je detaljnu analizu dostupne ključne dokumentacije, analizu podataka prikupljenih tokom redovnog praćenja implementacije Strategije razvoja i analizu ostalih dostupnih podataka. Evaluacija je provedena kroz analizu podataka iz sekundarnih izvora, tj. planova, izvještaja o razvoju, pregleda izvršenja budžeta, programa kapitalnih investicija, godišnjih izvještaja o radu itd., te kroz primarna istraživanja i prikupljanje podataka putem razvijenih alata za praćenje implementacije projekata iz Strategije, kao i praćenje projekata po prioritetima i mjerama shodno postavljenim indikatorima.
Pored sekundarnih podataka pristupilo se i procesu prikupljanja analitičkih podataka s ključnim interesnim skupinama putem upitnika i polustrukturiranih intervjua.
Upitnikom je obuhvaćena skupina predstavnika koji su aktivno bili uključeni u izradu Strategije razvoja i/ili uključeni u njenu provedbu kako bi se prikupilo što više informacija s terena, tj. mišljenja i iskustava ključnih učesnika. Upitnik  za procjenu institucionalnih i administrativnih kapaciteta za provedbu strateškog dokumenta je popunilo 29 predstavnika općinske uprave.

Cilj upitnika bio je:
· prikupiti kvantitativne i kvalitativne podatke o najčešćim izazovima koji se javljaju tokom provedbe razvojnih aktivnosti;
· analizirati administrativne kapacitete, kao i nivo kompetencija i znanja institucija uključenih u upravljanje razvojem, posebno u segmentu pripreme i realizacije projekata;
· ispitati da li su definisane mjere i dalje relevantne u odnosu na promjene nastale nakon usvajanja Strategije razvoja.
Drugi segment prikupljanja podataka realizovan je putem intervjua. Na taj način su pribavljene informacije od službenika općinske uprave, članova Općinskog evaluacijskog tima (OET) te predstavnika drugih relevantnih institucija, čija iskustva i stavovi predstavljaju značajan izvor informacija o sistemu strateškog planiranja i finansiranja razvojnih projekata na lokalnom nivou. Intervjui su bili usmjereni na prikupljanje mišljenja, stavova i percepcija aktera koji neposredno učestvuju u upravljanju razvojem, kao i onih koji imaju ulogu u pripremi, implementaciji i praćenju Strategije razvoja, bilo kao nosioci mjera ili korisnici projekata.
Tokom istraživačkog procesa prikupljena je i sistematski analizirana relevantna dokumentacija koja se odnosi na implementaciju Strategije razvoja. Kroz komparativnu analizu prikupljenih podataka, uz uvažavanje različitih subjektivnih perspektiva, omogućeno je objektivnije sagledavanje zajedničkih izazova. Na taj način identifikovana su dominantna mišljenja i stavovi u vezi sa razmatranim pitanjima, što doprinosi dubljem razumijevanju složenosti problematike i otvara prostor za naučno utemeljene zaključke.


















[bookmark: _Toc233213122]5.  EVALUACIJA IZVODIVOSTI/PROGRESA REALIZACIJE STRATEŠKIH CILJEVA, PRIORITETA I MJERA

[bookmark: _Toc233213123]5.1. Evaluacija izvodivosti/progresa realizacije strateških ciljeva, prioriteta i mjera prema postavljenim indikatorima i njihovih polaznih i ciljnih vrijednosti
Procjena napretka u realizaciji Strategije vršena je prvenstveno na osnovu skupa indikatora definisanih za praćenje strateških ciljeva, prioriteta i mjera. Analiza je obuhvatila poređenje početnih vrijednosti indikatora iz 2023. godine, utvrđenih kroz socioekonomsku analizu prilikom izrade Strategije, sa vrijednostima evidentiranim u posljednjoj godini evaluacionog perioda, odnosno 2025. godini, kako bi se sagledali efekti i uticaji provedenih strateških intervencija.
Pored toga, izvršena je procjena nivoa ostvarenog napretka u odnosu na planirane ciljne vrijednosti indikatora za 2027. godinu, kao i analiza mogućnosti njihovog dostizanja do završetka perioda implementacije Strategije. Za indikatore kod kojih ciljne vrijednosti još nisu ostvarene, analizirani su trendovi kretanja na osnovu prikazanih vrijednosti u prethodne tri godine provođenja Strategije.
Za nivo strateških ciljeva Strategijom su definisani inidkatori za praćenje na način što su određene ciljne vrijednosti tih indikatora za 2027. godinu. U toku provedbe Strategije izvršena je procjena ciljnih vrijednosti indikatora za sve strateške ciljeve. Za nivo prioritetnih ciljeva definisane su polazne i ciljne vrijednosti, te je izvršena ocjena ostvarenog stepena njihovog postignuća. Također, za nivo mjera su definisani indikatori sa polaznim i ciljnim vrijednostima. Analizom sistema za prikupljanje podataka utvrđen je veliki broj ali i široka disperzija korištenih indikatora za praćenje progresa na različitim nivoima strukture Strategije (Tabela 1). Ukupno su definisana 3 strateška cilja (9 indikatora), 12 prioriteta (26 indikatora) i 21 mjeru (59 indikatora) tj. ukupno 94 indikatora za praćenje realizacije strateških ciljeva, prioriteta i mjera te dostizanja njihovih ciljnih vrijednosti.

Tabela 2. Pregled broja indikatora po strateškim ciljevima, prioritetima i mjerama
	Strateški cilj
	Nivo
	Broj indikatora

	Starteški cilj 1
	Starteški cilj
	3

	
	Prioriteti
	6

	
	Mjere
	17

	Starteški cilj 2
	Starteški cilj
	3

	
	Prioriteti
	12

	
	Mjere
	31

	Starteški cilj 3
	Starteški cilj
	3

	
	Prioriteti
	8

	
	Mjere
	11


Izvor: Izrada autora

U poglavlju 6.1.3. u kojem su prezentirani nalazi evaluacije učinkovitosti Strategije i poglavlju 6.1.4. u kojem su prezentirani nalazi evaluacije utjecaja Strategije, detaljno su opisani indikatori i ostvarene promjene vrijednosti indikatora koje ukazuju na progres ili negativne promjene stanja u oblastima na koje su bile usmjerene strateške intervencije.
Ključni rezultat ostvarenog progresa Strategije razvoja Općine Tešanj za posmatrani period evaluacije 2023- 2025. godina ogleda se u kontinuiranom napretku u realizaciji strateških ciljeva. Na osnovu analize ključnih makroindikatora progresa razvoja po strateškim ciljevima, za koje je vršen monitoring (tabela 3), za period 2023-2025. godina, utvrđeno je sljedeće: 
- u oblasti ekonomskog razvoja (strateški cilj 1) pozitivne promjene odnose se na dobar nivo ostvarenja u dijelu razvoja poslovnog okruženja i rasta broja poslovnih subjekata, dok su rezultati u oblasti zaposlenosti pozitivni, ali zahtijevaju nastavak ciljane podrške. U narednom periodu posebnu pažnju treba usmjeriti na zapošljavanje, razvoj ljudskih resursa, deficitarna zanimanja, podršku mladima i jačanje veze između obrazovanja i privrede.
Strateški cilj 2 pokazuje pozitivne efekte u demografskom segmentu, ali i izazove u pogledu zadovoljstva građana i učešća kapitalnih izdataka u budžetu. To ukazuje da je potrebno nastaviti ulaganja u javnu infrastrukturu, društvene sadržaje, kvalitet javnih usluga, digitalizaciju uprave i mjere koje direktno utiču na percepciju kvaliteta života građana.
Strateški cilj 3 pokazuje najizraženiji napredak u mjerljivim indikatorima. Posebno su pozitivni rezultati u organizovanom odvozu otpada, smanjenju broja prekoračenja PM10 i povećanju broja domaćinstava priključenih na javni kanalizacioni sistem. Ipak, za dugoročnu održivost ovih rezultata potrebno je nastaviti ulaganja u komunalnu infrastrukturu, upravljanje otpadom, kanalizacionu mrežu, energetsku efikasnost, kvalitet zraka i redovno praćenje okolišnih pokazatelja.

Tabela 3. Bazični makroinidkatori realiziranog progresa u razvoju, ciljana vrijednost u 2027. godini ocjena stepena promjena/postignuća
	Strateški cilj
	Procjena očekivanih ishoda sa indikatorima 

	Polazna vrijednost
	Ostvareni ishodi sa indikatorima 
	Ciljna vrijednost 
	Promjena

	
SC1.Tešanj, poželjno mjesto za investicije i inovacije
	Indikatori
	2021
	2023
	2024
	2025
	2027
	

	
	Broj poslovnih subjekata  na području općine Tešanj 
	2689
	2.945
	2.937
	3071
	2824
	+382 / +14,21%

	
	Broj zaposlenih
	13.783
	13.890
	14.015
	13.936
	14.800
	+153 / +1,11%

	
	Index razvijenosti
	1,08
	1,10
	1,08
	1,14
	1,15
	+0,06 / +5,56 %

	SC2. Tešanj, sredina ugodnog življenja, pogodna da vrline, znanja i vještine dođu do izražaja
	Zadovoljstvo anketiranih građana (%)
	65,60
	47%
	44%
	 65
	75
	-0,60 p.p. / -0,91%

	
	Učešće kapitalnih izdataka u strukturi budžeta općine (%)
	38,23
	29
	39
	34
	45
	-4,23 p.p. / -11,06%

	
	Vrijednost prirodnog priraštaja
	-35
	+200
	+186
	+196
	≥1
	+231

	SC 3. Tešanj, sredina zelenog rasta i čiste energije
	Broj korisnika organizovanog odvoza otpada
	9229
	9.960
	9556+1263= 10.819
	9848+1315=11.163 Pokrivenost 71,88%
	9800
	+1.934 / +20,96%

	
	Broj godišnjih prekoračenja dnevnih graničnih vrijednosti (50 µg/m3) lebdećih čestica  PM10 
	
36
	25
	22
	17
	30
	-19 / -52,78%

	
	Rast broja domaćinstava obuhvaćenih javnim kanalizacionim sistemom (%)
	n/a
(2710)
	2.710
	3.210
	3110+577=3.687
Pokrivenost 22,7%
	+10%

	+977 / +36,05%


Legenda: n/a – nije adekvatno, n/d nije definisano, n/p nije praćeno

Strategija pokazuje uglavnom pozitivan napredak u većini indikatora, ali dinamika realizacije nije jednaka u svim strateškim ciljevima. Najveći napredak evidentan je u oblasti zaštite okoliša i unapređenja komunalnih usluga, zatim ekonomskog razvoja te unapređenja društvene djelatnosti i infrastrukture uz određena manja odstupanja od planiranih ciljnih vrijednosti.
SC1 – Lokalni ekonomski razvoj
Relevantnost prvog strateškog cilja se ogleda na dodatnom iskorištavanju postojećih komparativnih prednosti općine koje Općina Tešanj ima u kontekstu razvoja poduzetništva, te kreiranja novih radnih mjesta a samim time i unapređenja standarda života stanovnika ove općine. Privreda općine Tešanj je u odnosu na prosjek Bosne i Hercegovine, Federacije Bosne i Hercegovine i ZE-DO kantona značajno razvijena. Fokus prvog strateškog cilja se odnosi na kreiranje povoljnog poslovnog ambijenta i infrastrukture koja će omogućiti dalji napredak i razvoj kompanija koje već posluju na području općine kao i osnivanje i razvoj novih kompanija u cilju podsticanja domaćih i privlačenja stranih investicija.
U 2024. godini evidentirane su 5.092 nezaposlene osobe. Iako zvanični podaci ukazuju na značajan nivo nezaposlenosti, stvarno stanje na tržištu rada je znatno kompleksnije zbog izraženih strukturnih slabosti. Privredni subjekti se sve teže suočavaju sa nedostatkom kvalifikovane radne snage, posebno kada su u pitanju specifična tehnička zanimanja, deficitarna zanimanja koja nemaju dugu tradiciju na području općine Tešanj, kao i savremene menadžerske kompetencije.
Iz navedenih razloga, neophodno je značajno unaprijediti saradnju između privrede, obrazovnih institucija i lokalne zajednice kroz primjenu Triple Helix modela, koji podrazumijeva snažnu povezanost obrazovanja, privrede i javnog sektora. Poseban fokus potrebno je usmjeriti na razvoj dualnog obrazovanja i praktične nastave, kako bi se obrazovni programi uskladili sa stvarnim potrebama tržišta rada. Aktivna uloga resornog ministarstva, srednjih škola, privrednih subjekata i Centra za obrazovanje odraslih predstavlja ključni preduslov za obezbjeđenje adekvatne, konkurentne i dugoročno održive radne snage u narednim godinama.
U okviru prvog strateškog cilja „Tešanj, poželjno mjesto za investicije i inovacije“ u prethodnom periodu, općina Tešanj je realizovala niz strateških intervencija koje doprinose ovom strateškom fokusu te postigla značajne rezultate. Između ostaloga uložena su značajna sredstva u opremanje poslovnih zona sa infrastrukturnim sadržajem, uspostavljanje TECH LAB i poslovnog inkubatora, kontinuirana podrška sajamskim manifestacijama i promocija lokalne privrede.
U proteklom srednjoročnom periodu ovaj Strateški  cilj je djelimično ostvaren, na šta ukazuje analiza promjena u indikatorima očekivanih ishoda u okviru ovog strateškog cilja. 

 Definsana su tri indikatora za praćenje i dostizanje ovog strateškog cilja: 
· Broj poslovnih subjekata  na području općine Tešanj 
· Broj zaposlenih
· Index razvijenosti
Očekivani strateški ishod za prvi strateški cilj glasi:  Do 2027. godine registrovano 2824  poslovna subjekta  na području općine Tešanj 
Već 2025. indikator je premašio ciljnu vrijednost za 2027, što ukazuje na veoma povoljan trend razvoja poduzetništva i poslovnog okruženja. Indikator broja poslovnih subjekata pokazuje kontinuiran rast tokom evaluiranog perioda, pri čemu je ciljna vrijednost definisana za 2027. godinu premašena već 2025. godine (broj registrovanih poslovnih subjekata iznosio je 3071). Navedeno ukazuje na povoljno poslovno okruženje i povećanu investicijsku aktivnost. Također u toku posmatranog perioda impelmentacije strategije realizuran je ključni strateški projekat „TECH LAB i poslovni inkubator“.
Drugi indikator za očekivani strateški ishod prvog strateškog cilja glasi: Ukupan broj  zaposlenih do kraja 2027. godine 14.800.
Broj zaposlenih bilježi kontinuiran rast, što ukazuje na pozitivan efekat ekonomskih aktivnosti. U 2025. godini došlo je do blagog pada zaposlenih (13.936) što se može posmatrai i dijelom uticaja neradne nedjelje koju je uvela Fedracija BiH te zbog značajnog povećanja minimalne plate u F BiH. Ipak, dinamika rasta sugeriše potrebu za dodatnim mjerama zapošljavanja i podrške poslovnim subjektima kroz unapređenje poslovne infrastrukture kako bi se dostigla ciljna vrijednost do kraja implementacionog perioda. 
Poljoprivreda kao značajna djelatnost na području općine zaslužuje dodatnu fokusiranost aktera, dok oblast turizma na području općine zahtjeva pojačano korištenje kulturno-historijskih znamenitosti i uvezivanje sa ostalim sredinama i turističkim zajednicama u BiH u cilju ukrupnjavanja sadržaja kao tranzitno-tursitičke destinacije. Značajna sredstva su izdvojena za podršku promociji i unapređenje turističkih potencijala Općine kroz Muzej (108.600,00). Mjera Unaprijeđenje djelatnosti poljoprivrede i turizma u postojećoj trebala bi biti prioritet u narednoj strategij razvoja zbog potrebe većeg fokusa na poljoprivredni razvoj tj. osiguranje uslova plasmana poljoprivrednih proizvoda i na taj način stimulisanje proizvodnje. Godišnja izdvanja u polaznpj godini 2022. za podršku razvoja poljoprivrede iznosila su 400.000,00KM dok su u 2025. iznosila 406.838,00 KM  a planirana ciljna vrijednost u 2027. godini je 550.00,00 KM godišnje. Zbog inflacije u 2026. godini u narednom periodu ova izdvajanja trebaju biti znantno veća. Prema posljednjim dostupnim podacima 6.098 domaćinstava bave se poljoprivrednom djelatnošću, dok njih 874 obavlja poljoprivrednu djelatnost i poljoprivredne proizvode prodaju na tržištu. Broj zaposlenih u poljoprivredi u 202. godini iznosio je svega 160.

Treći indikator za očekivani strateški ishod prvog strateškog cilja odnosi se na  povećanje indeksa razvijenosti[footnoteRef:2] [2:  Indeks razvijenosti je kompozitni pokazatelj, koji se računa kao ponderirani prosjek više osnovnih socioekonomskih pokazatelja, radi mjerenja stepena razvijenosti jedinica lokalne samouprave. Za izradu indeksa razvijenosti kantona i jedinica lokalne samouprave u Federaciji koriste se sljedeći indikatori: a) prihodi od poreza na dohodak po stanovniku (X1); b) stepen zaposlenosti (X2); c) kretanje stanovništva (X3); d) udio starog stanovništva u ukupnom stanovništvu (X4); e) stepen obrazovanja radne snage (X5).] 

 Indeks razvijenosti pokazuje blage oscilacije bez značajnijeg napretka, što ukazuje da ekonomski rast još uvijek nije dovoljno snažno uticao na ukupni nivo razvijenosti lokalne zajednice. U 2021. godini iznosio je 1,08 te je Općina Tešanja bila rangirana na 13. Mjesto. U 2023. godini iznosio 1,10 a u 2024. godini 1,08 gdje je Općina Tešanj i dalje u II grupi razvijenih općina na 15. poziciji. U 2025 godini dostignut je plan gdje indeks razvijenosti iznosi 1,14 te je Općina Tešanj napredovala za 2 pozicije i nalazi se trenutno na 13. mjestu po indeksu razvijenosti u F BiH.

SC2 – Tešanj, sredina ugodnog življenja, pogodna da vrline, znanja i vještine dođu do izražaja 
Definsana su tri indikatora za praćenje i dostizanje ovog strateškog cilja: 
· Zadovoljstvo anketiranih građana (%)
· Učešće kapitalnih izdataka u strukturi budžeta općine (%)
· Vrijednost prirodnog priraštaja
Prvi indikator za očekivani strateški ishod drugog strateškog cilja glasi odnosi se na unapređenje zadovoljstva građana prije svega kroz veći kvalitet društvenih sadržaja i usluga.Općina kontinuirano prikuplja podatke o zadovoljstvu stanovnika Općine Tešanj sa uslugama administracije Općine te drugih sadržaja, usluga javnih preduzeća i ustanova, kvalitet infrastrukture, sadržaja za djecu  i sl.

U odnosu na početno stanje, može se zaključiti da su ostvarena značajna postignuća u realizaciji strateškog cilja u društvenom sektoru, posebno u oblastima obrazovanja, sporta, kulture i unapređenja društvene infrastrukture. Najznačajniji rezultati ostvareni su kroz stvaranje kvalitetnijih uslova za obrazovanje djece i mladih, unapređenje kapaciteta obrazovnih ustanova, kao i razvoj sadržaja i infrastrukture namijenjenih kulturnim, sportskim i društvenim aktivnostima građana, što je u skladu sa definisanim strateškim opredjeljenjima Općine Tešanj.
Međutim, uprkos pozitivnim trendovima u ekonomskom razvoju i zapošljavanju, i dalje su prisutni izazovi vezani za demografska kretanja, posebno odlazak mladih i visokokvalifikovane radne snage. Navedeni izazovi uslovljeni su širim društveno-ekonomskim okolnostima na nivou kantona, Federacije Bosne i Hercegovine i države, ali i rastućim potrebama lokalne privrede za specifičnim stručnim kadrovima.
Posebnu pažnju u narednom periodu potrebno je usmjeriti na jačanje povezanosti obrazovnog sistema i tržišta rada kroz razvoj dualnog obrazovanja i unapređenje saradnje između obrazovnih institucija, privrednog sektora i lokalne uprave primjenom Triple Helix modela. Aktivnije uključivanje privrednih subjekata u kreiranje obrazovnih programa i razvoj kompetencija potrebnih na tržištu rada predstavlja jedan od ključnih preduslova za održavanje konkurentnosti lokalne ekonomije i stvaranje kvalitetnih prilika za ostanak mladih u lokalnoj zajednici.
Također, prostor za unapređenje postoji u segmentu nastavka digitalizacije i efikasnosti procesa javne uprave, kao i u jačanju saradnje sa organizacijama civilnog društva, s ciljem unapređenja kvaliteta i dostupnosti javnih usluga. Navedene oblasti ostaju relevantne za budući razvoj Općine Tešanj i zahtijevaju nastavak dodatne intervencije u narednom planskom periodu.
Imajući u vidu ostvarene rezultate, ali i postojeće razvojne izazove, može se zaključiti da je strateški cilj i dalje relevantan. Međutim, u procesu revizije Strategije preporučuje se njegovo prilagođavanje novim okolnostima, sa posebnim fokusom na demografske trendove, razvoj ljudskih resursa, jačanje veza između obrazovanja i privrede, unapređenje javnih usluga te intenziviranje saradnje sa dijasporom kao važnim razvojnim resursom Općine Tešanj.

Indikator zadovoljstva građana pokazuje značajne oscilacije tokom evaluiranog perioda. Nakon pada u 2023. i 2024. godini, evidentiran je oporavak u 2025. godini. Navedeno ukazuje na potrebu detaljnije analize faktora koji utiču na percepciju kvaliteta javnih usluga i životnog standarda. U Izvještaju Analiza zadovoljstva korisnika Općine Tešanj za 2025. godinu uglavnom uzroci nešto nižeg stepena zadovoljstva građana odnosi se na kvalitet usluga održavanja lokalnih puteva, radom mjesnih zajednica, doma zdravlja, dok su iznad prosječne vrijednosti za kvalitet i brzinu usluga administracije.
Drugi indikator u okviru drugog strateškog cilja odnosi se na učešće kapitalnih izdataka u budžetu.
Učešće kapitalnih izdataka pokazuje oscilacije tokom posmatranog perioda, ali zadržava relativno visok nivo ulaganja u razvojnu infrastrukturu i projekte od javnog značaja kroz realizaciju projekata kapitalnih investicija u oblasti unapređenja vodovodne mreže, izgradnje primarne, sekundarne i tercijalne kanalizacione mreže, putne infrastrukture, uređenje poslovnih zona. Važno je istaći projekat prolazak koridora kroz područje općine sa izgradnjom adekvatne infrastrukture.
U 2021. godini učešće kapitalnih izdataka u budžetu  iznosilo je 38,23%, u 2023. 29%, u 2024. 39% dok je u 2025. godini iznosilo 34%. U odnosu na ciljnu vrijednost u 2027. godini  (45%), uočljive su oscilacije u procentualnom učešću kapitalnih izdataka u budžetu. Značajan dio sredstava u (su)finansiranju projekata zavisi od viših nivoa vlasti tako da budžetska izdvajanja iz vlastitih sredstava imaju stabilno učešće i kontinuirani rast u posmatranom periodu. Indeks ostvarenja kapitalnih primitika imao je nešto niži indeks ostavrenja u 2025. godini (36%), tačnije primljeni kapitalni grantovi viših nivoa vlasti, fondova i drugih izvora iznosili su (40% od planiranih) što je znatno uticalo  na ciljne vrijednosti ovog indikatora također i u 2023. i 2024. godini.

Treći indikator u okviru drugog strateškog cilja odnosi se na prirodni priraštaj.
 Indikator prirodnog priraštaja pokazuje značajno poboljšanje u odnosu na početno stanje, čime je ostvaren pozitivan demografski trend tokom evaluiranog perioda. Tešanj je imao negativan prirodni priraštaj od 2016. do 2021. godine. Vrijednost prirodnog priraštaja je  pozitivna od 2022. godine i ostvaruje iznad očekivane rezultate shodno planiranoj ciljnoj vrijednosti u 2027. godini (>1), tako se u periodu 2023.-2025. godina kretao u granicama od +186 do +200. Pozitivan prirodni priraštaj ostvaren u periodu 2023–2025. godine može se dovesti u vezu sa više faktora. Prije svega, Općina Tešanj bilježi kontinuiran privredni rast i relativno povoljne pokazatelje zaposlenosti u odnosu na mnoge druge lokalne zajednice u Bosni i Hercegovini, što stvara povoljnije uslove za zasnivanje porodica i ostanak stanovništva. Također, mjere podrške porodicama, ulaganja u obrazovnu, zdravstvenu i društvenu infrastrukturu, kao i razvijena mreža javnih usluga, sigurno su pozitivno uticali na demografska kretanja.

SC3 –Tešanj, sredina zelenog rasta i čiste energije
Definsana su tri indikatora za praćenje i dostizanje ovog strateškog cilja: 
· Broj korisnika organizovanog odvoza otpada
· Broj godišnjih prekoračenja dnevnih graničnih vrijednosti (50 µg/m3) lebdećih čestica  PM10 
· Rast broja domaćinstava obuhvaćenih javnim kanalizacionim sistemom (%)

Prvi indikator za očekivani strateški ishod drugog strateškog cilja glasi odnosi se na broj korisnika organizovanog odvoza otpada
Broj korisnika organizovanog odvoza otpada kontinuirano raste, a ciljna vrijednost za 2027. godinu premašena je već tokom evaluiranog perioda, što ukazuje na unapređenje komunalne infrastrukture i dostupnosti usluga.
Broj korisnika organizovanog odvoza otpada u 2021. godini iznosio je  9229 a ciljna vrijednost u 2027. godini je planiran na 9.800 korisnika	U 2025. godini broj korisnika organizovanog odvoza otpada je 11.163 što čini pokrivenost 71,88%.
Drugi indikator za očekivani strateški ishod drugog strateškog cilja glasi odnosi se na prekoračenje PM10 čestica
Broj prekoračenja graničnih vrijednosti PM10 čestica kontinuirano se smanjuje i pstignuta je ciljna vrijednost tokom svih godina realizacije strategije, što ukazuje na poboljšanje kvaliteta zraka i uspješnu realizaciju mjera zaštite okoliša detaljnije u tabeli br. 2.
Treći indikator za očekivani strateški ishod drugog strateškog cilja glasi odnosi se na rast broja domaćinstava obuhvaćenih javnim kanalizacionim sistemom (%)
U 2021. godini 2.187 domaćinstava je obuhvaćenih javnim kanalizacionim sistemom dok je u 2025. godini broj domaćinstava porastao na 3.687. Ciljna vrijednost u 2027. godini bila je 10% u odnosu na početnu vrijednost, što je ostvareno znatno više toom 2023.,2024. i 2025, godine. Evidentan je kontinuiran rast broja domaćinstava obuhvaćenih javnim kanalizacionim sistemom, ali ukupna pokrivenost (22,7%) još uvijek ukazuje na potrebu intenzivnijih infrastrukturnih ulaganja.
Shodno navedenom može se zaključiti da su sve tri indikatora dostigli ciljne vrijednosti u ranijim godinama implementacije strategije, čime je ovaj starteški cilj u potpunosti realiziran shodno navedenim indikatorima.

 Evaluacija implementacije Strategije razvoja za period 2023–2025 pokazuje da je u većini indikatora ostvaren pozitivan napredak, posebno u oblastima zaštite okoliša, ekonomskog razvoja i  komunalne infrastrukture. Određeni indikatori već su tokokm impelmentacije  strategije u 2025. godini dostigli ili premašili ciljne vrijednosti definisane za 2027. godinu.
S druge strane, pojedini indikatori, naročito oni koji se odnose na zadovoljstvo građana, indeks razvijenosti i obuhvat kanalizacionom mrežom, ukazuju na potrebu dodatnog intenziviranja razvojnih aktivnosti i efikasnijeg usmjeravanja raspoloživih resursa u preostalom periodu implementacije Strategije.

[bookmark: _Toc233213124]5.2. Evaluacija izvodivosti/progresa realizacije finansijskog okvira strateškog dokumenta, uključujući dinamiku potrošnje i stvarno potrošeni budžet
U okviru evaluacije progresa prema realizaciji finansijskog okvira Strategije, izvršena je analiza do sada ostvarenog stepena realizacije ukupno planiranog finansijskog okvira za provedbu Strategije (2023-2027), te analiza realizacije planiranih finansijskih sredstava za period obuhvaćen evaluacijom Strategije (2023-2025).
Prema Strategiji razvoja predviđeno je sljedeći indikativni finansijski okvir predstavljen u tabeli. 
   Tabela 4. Indikativni finansijski okvir za period važenja strateškog dokumenta
	Strateški cilj / prioritet
	Planirana sredstva KM
	Struktura finansiranja (%)
	Izvor finansiranja
	Naziv potencijalnog izvora

	
	
	
	Budžet 
Općine KM
	Ostali izvori
KM
	

	Strateški cilj 1. 
	15.736.000
	10,49
	4.642.000
	11.094.000
	 

	Prioritet 1.1.
	3.346.000
	2,23
	3.002.000
	334.000
	Viši nivoi vlasti, projekti

	Prioritet 1.2.
	11.950.000
	7,97
	1.450.000
	10.500.000
	Viši nivoi vlasti, J.P

	Prioritet 1.3.
	440.000
	0,29
	190.000
	250.000
	Organizacije, projekti

	Strateški cilj 2.
	93.378.500
	62,28
	24.228.500
	69.150.000
	

	Priroitet 2.1.
	73.250.000
	48,83
	11.160.000
	67.100.000
	Viši nivoi vlasti

	Priroitet 2.2.
	793.000
	0,52
	693.000
	100.000
	Partnerske organizacije

	Prioirtet 2.3.
	10.430.500
	6,95
	10.230.500
	200.000
	Viši nivoi vlasti

	Priroitet 2.4.
	250.000
	0,16
	250.000
	-
	

	Priroitet 2.5.
	3.695.000
	2,46
	1.945.000
	1.750.000
	Viši nivoi vlasti

	Strateški cilj 3.
	40.808.000
	27,21
	21.970.000
	18.838.000
	

	Prioritet 3.1. 
	28.038.000
	18,70
	17.000.000
	11.038.000
	Viši nivoi vlasti, projekti

	Prioritet 3.2.
	600.000
	0,40
	100.000
	500.000
	Viši nivoi vlasti, projekti

	Prioritet 3.3.
	8.720.000
	5,81
	2.070.000
	6.650.000
	Viši nivoi vlasti, projekti, J.preduzeća, građani

	Prioritet 3.4.
	3.500.000
	2,33
	2.800.000
	700.000
	Viši nivoi vlasti, projekti

	UKUPNO
	149.972.500
	
	50.890.500
	99.082.000
	


					
Strategijom razvoja Općine Tešanj do 2027. predviđena je implementacija mjera/projekata, od čega oblast društvenog razvoja i infrastrukture čini oko 62% projiciranog indikativnog finansijskog okvira, oblast ekonomskog razvoja je zastupljena sa 10,49%, dok je unaprijeđenje okoliša zastupljeno sa 27,21% identificiranog potencijala za realizaciju projekata. Što se tiče izvora finansiranja, dio iz budžeta odnosi se na 33,9%, a drugi izvori sredstava su viši nivoi vlasti, zatim sredstva različitih fondova i međunarodnih donatora i organizacija. 
Analizom je utvrđeno da je dosadašnji stepen realizacije ukupnog finansijskog okvira definisanog Strategijom za period 2023-2027. godine, zaključno sa 2025. godinom, iznosi 65,69% što ukazuje na veoma zanačajan progres, uzimajući u obzir da je to realizacija za period od 3 godine (od ukupno 5 godina na koje se odnosi finansijski okvir).
Ukupan finansijski procenat realizacije projekata iz Strategije za period 2023-2025. godina je prikazan u slijedećoj tabeli.




   Tabela 5.  Dosadašnji stepen realizacije projekata iz Strategije za 2023-2025. godinu
	Ukupan procenat realizacije za period 01.01.2023. – 31.12.2025.

	 Godina
	2023
	2024
	2025
	2023.-2025.

	Plan po aktivnostima
	15.310.579,00
	61.695.225,00
	18.961.060,00
	95.966.864,00

	Realizacija 
	8.573.076,23
	44.165.361,70
	10.306.415,01
	63.044.852,94

	% realizacije 
	55,99%
	71,59%
	54,36%
	65,69%




Pored gore navedenog bitno je naglasiti da ima dosta ugovorenih poslova na projektima iz Strategije razvoja, sa kojima ulazimo u 2026. godinu (izgradnja sportske infrastrukture, vodosnabdijevanje, izgradnja kanalizacione mreže itd). Ukupna suma ugovorenih poslova iznosi 2.204.460,00 KM.

Tabela 6. Dosadašnji stepen realizacije finansijskog okvira Strategije 2023.-2027.
	
	Planirana finansijska sredstva u Strategiji u KM za period 2023-2027. 
	Planirana finansijska sredstva u Strategiji u KM za period 2023-2025. 
	Realizirana finansijska sredstva za implementaciju projekata u KM 
u periodu 2023-2025. 
	% realizacije ukupno planiranih sredstava za period 2023-2027 
	% realizacije ukupno planiranih sredstava za period 2023-2025 


	UKUPNO
	149.972.500,00
	95.966.864,00
	63.044.852,94
	42,04%
	65,69%



Analiza realizacije finansijskih sredstava po godinama detaljnije je analizirana u nalazima evaluacije u sekciji 6.1.2 Nalazi na temu efikasnosti/učinkovitosti.











[bookmark: _Toc233213125]6. NALAZI EVALUACIJE 
[bookmark: _Toc233213126]6.1. Nalazi i odgovori na evaluacijska pitanja 
Nalazi evaluacije prikazani su po ključnim temama, kao odgovori na pitanja koja su definisana u metodologiji za ključne kriterije evaluacije. Svakoj temi posvećena je jedna sekcija u okviru ovog poglavlja. 
[bookmark: _Toc233213127]6.1.1. Nalazi evaluacije za temu relevantnost/usklađenost

Relevantnost, kao ključni aspekt evaluacije Strategije,se odnosi na procjenu obima u kojem su strateški ciljevi i prioriteti definirani u dokumentu Strategije bili relevantni te koliko su i dalje relevantni za potrebe lokalne zajednice, odnosno definiranih ciljnih grupa, a uzimajuću u obzir promjene u okruženju. S tim u vezi nameću se tri ključna pitanja: 
• U kojoj mjeri su odabrani ciljevi relevantni odnosno usklađeni sa utvrđenim potrebama ciljnih
skupina?
• U kojoj mjeri su odabrani ciljevi relevantni odnosno usklađeni sa javnim potrebama?
· Da li su implementacioni dokumenti i javne politike kreirani u skladu sa javnim potrebama ?
Strategija razvoja općine Tešanj 2023 – 2027 sadrži iscrpnu socio-ekonomsku analizu na kojoj se zasniva swot analiza[footnoteRef:3] kao alat za utvrđivanje prednosti, slabosti, prilika i prijetnji koje treba uzeti u obzir prilikom identifikacije strateških razvojnih pravaca. Swot analiza predstavlja most između polaznog stanja koje je utvrđeno analizom i željenog stanja koje se definira strateškim planom razvoja Uspješnost razvoja Općine Tešanj se mjeri sposobnošću da se prevladaju uočene slabosti i prijetnje bržem rastu, ali isto tako i da se iskoriste razvojni potencijali koji su izraženi kroz swot analizu, strateške fokuse, ciljeve, prioritete i mjere putem navedenih aktivnosti i projekata u  Strategiji razvoja. [3:  Analiza snaga, slabosti, prilika i prijetnji (eng. Strengths, Weaknesses, Opportunities, and Threats)] 

Uvidom u ove dijelove dokumenta se može utvrditi jasna veza između postavljenih strateških ciljeva i prioriteta sa rezultatima SWOT analize. Tokom procesa izrade Strategije razvoja, predstavnici javnih institucija, mjesnih zajednica, privrednog sektora, obrazovnih ustanova, organizacija civilnog društva i drugih zainteresiranih strana učestvovali su kroz radne sastanke, konsultacije, javne rasprave i dostavljanje prijedloga i inicijativa. Na taj način osigurano je da strateški prioriteti odražavaju stvarne potrebe lokalne zajednice i imaju potreban stepen društvenog konsenzusa.
Svi anketirani učesnici su stajališta da su postavljeni ciljevi relevantni i da se zasnivaju na potrebama ciljanih grupa, te da su u potpunosti u skladu sa javnim potrebama. U tom pogledu se zaključuje da su strateški fokusi postavljeni u Strategiji razvoja relevantni za razvoj Općine Tešanj te da su realizacijom strateških intervencija postignuti značajni rezultati i napredak za cjelokupno stanovništvo ove općine.


Kroz godišnje izvještaje, operativne planove i rad nadležnih službi, vršeno je praćenje uspostavljenih indikatora.
Najveći izazovi sa  kojima u monitoringu su nedostatak pojedinih ažurnih statističkih podataka, složenost mjerenja dugoročnih efekata, ograničeni ljudski kapaciteti za analitičko praćenje i neinovativnost pojedinih projektnih menadžera. Pri ocjeni relevantnosti elemenata Strategije, zaključci intervjua sa direktnim sudionicima su da je izbor nosilaca mjera i implementatora aktivnosti relevantan, dok je ocjena da u izboru indikatora za praćenje provedbe Strategije postoje manji nedostaci, jer za sve indikatore (sektor okoliša) ne postoje eksplicitni izvori, iako je uspostavljen softver kao mehanizam za prikupljanje podataka. Neki od indikatora nisu postavljeni prilikom izrade strategije u skladu sa preporučenim alatima  poput alata „CREAM“[footnoteRef:4]. Pored toga za neke oblasti nisu definisani inidkatori za praćenje, npr. broj parking mjesta, broj turista godišnje, procentualna pokrivenost prostorno-planskom dokumentacijom, procenat zbrinutog  komunalnog otpada i sl. Indikatori uglavnom omogućavaju praćenje napretka, iako postoji potreba za dodatnim unapređenjem metodologije mjerenja kvalitativnih efekata. [4:   CREAM: C – Clear (jasni) Indikator mora biti razumljiv i precizno definisan.  R – Relevant (relevantni) Mora biti povezan sa strateškim ciljem ili mjerom koju prati. E – Economic (ekonomični). Prikupljanje podataka ne smije biti preskupo ili prekomplikovano.  A – Adequate (adekvatni) Treba dovoljno dobro mjeriti promjenu ili rezultat.  M – Monitorable (mjerljivi/pratljivi) Mora postojati mogućnost redovnog praćenja i mjerenja. Primjer: Strateški cilj: „Povećati kvalitet komunalnih usluga.“
Loš indikator: „Građani su zadovoljniji.“ 
CREAM indikator: „Procenat građana zadovoljnih uslugama odvoza otpada povećan sa 58% na 75% do 2030. godine.“
] 

Zbog toga, potrebna je revizija sistema za prikupljanje podataka pri izboru indikatora za narednu Strategiju, kao i realna procjena njihovih ciljnih vrijednosti, koje trebaju biti što više kvantitativno definisane za sve nivoe indikatora (strateških ciljeva, prioritetnih ciljeva i mjera) putem CREAM pristupa. 

Posmatrano po pojedinačnim strateškim ciljevima, analiza relevantnosti je predstavljena u nastavku:
Strateški cilj 1: Tešanj, poželjno mjesto za investicije i inovacije
Strateški cilj 1 ostaje visoko relevantan za razvoj Općine Tešanj, imajući u vidu da je lokalna ekonomija jedan od najvažnijih razvojnih oslonaca općine. Tešanj se već duži niz godina prepoznaje kao izrazito poduzetna sredina, sa značajnim brojem poslovnih subjekata, razvijenim proizvodnim sektorom, izvoznom orijentacijom i aktivnim privatnim sektorom. Zbog toga je strateško usmjerenje ka investicijama, inovacijama, poduzetništvu i unapređenju poslovnog ambijenta u potpunosti usklađeno sa realnim potrebama i potencijalima lokalne zajednice.
Relevantnost ovog cilja posebno se ogleda u potrebi da se postojeća privredna dinamika dodatno podrži kroz razvoj poslovne infrastrukture, unapređenje uslova za nove investicije, podršku inovacijama, digitalizaciji, razvoju malih i srednjih preduzeća, obrta, poljoprivrede, turizma i kreativnih djelatnosti. U savremenim uslovima poslovanja, konkurentnost lokalne ekonomije više se ne zasniva samo na broju poslovnih subjekata i zaposlenih, nego sve više na produktivnosti, tehnološkom razvoju, dostupnosti kvalificirane radne snage, inovativnosti i sposobnosti lokalne zajednice da privuče i zadrži investicije.
Analiza pokazuje da je ovaj strateški cilj relevantan i zbog promjena na tržištu rada. Iako Tešanj bilježi pozitivne pokazatelje u pogledu zaposlenosti i broja poslovnih subjekata, sve izraženiji izazov predstavlja nedostatak određenih zanimanja, tehničkih kompetencija i specijaliziranih znanja. Zbog toga je potrebno dodatno povezivanje privrede, obrazovnih institucija, programa obrazovanja odraslih i lokalnih razvojnih politika, kako bi se odgovorilo na potrebe poslodavaca i osigurala održivost ekonomskog rasta.
U narednom periodu ovaj strateški cilj treba dodatno usmjeriti prema kvalitetu investicija, inovacijama, zelenoj i digitalnoj tranziciji, jačanju izvoznih kapaciteta, podršci mladim poduzetnicima, ženama u poduzetništvu i unapređenju institucionalne podrške privredi. Time bi se osiguralo da Tešanj ne bude samo sredina sa razvijenom privredom, nego i sredina sposobna da se prilagođava novim ekonomskim trendovima i dugoročno zadrži konkurentsku prednost.
Strateški cilj 2: Tešanj, sredina ugodnog življenja, pogodna da vrline, znanja i vještine dođu do izražaja
Strateški cilj 2 je također visoko relevantan, jer se odnosi na kvalitet života građana, dostupnost i kvalitet javnih usluga, društvenu infrastrukturu, obrazovanje, kulturu, sport, zdravstvo, socijalnu zaštitu, sigurnost i ukupnu funkcionalnost lokalne zajednice. Ekonomski razvoj ne može ostvariti puni efekat ukoliko nije praćen razvojem društvenih sadržaja i uslova za ugodan život, posebno za porodice, mlade, djecu, starije osobe i ranjive kategorije stanovništva.
Relevantnost ovog cilja proizlazi iz potrebe da Tešanj, pored statusa privredno aktivne sredine, nastavi razvijati sadržaje koji direktno utiču na svakodnevni život građana. To uključuje unapređenje kvaliteta obrazovne, kulturne, sportske i zdravstvene infrastrukture, jačanje socijalnih usluga, digitalizaciju javne uprave, efikasnije administrativne postupke, bolju komunikaciju sa građanima i ravnomjerniji razvoj mjesnih zajednica.
Posebna važnost ovog cilja ogleda se u demografskim i društvenim izazovima. Iako Tešanj pokazuje pozitivnije demografske pokazatelje u odnosu na brojne druge lokalne zajednice, dugoročna održivost razvoja zavisi od sposobnosti općine da mladima, porodicama i radno aktivnom stanovništvu ponudi kvalitetne uslove života. To podrazumijeva ne samo radna mjesta, nego i dostupne javne usluge, obrazovne mogućnosti, kulturne i sportske sadržaje, uređene javne prostore, efikasnu administraciju i osjećaj pripadnosti lokalnoj zajednici.
U narednom periodu potrebno je dodatno jačati vezu između ovog strateškog cilja i stvarnih potreba građana. Posebno je važno da se izgrađena infrastruktura stavi u punu funkciju, da se kontinuirano mjere zadovoljstvo građana i kvalitet javnih usluga, te da se razvoj društvenih sadržaja planira na osnovu podataka, konsultacija sa građanima i jasnih prioriteta. Na taj način ovaj cilj ostaje ključan za pretvaranje ekonomskog potencijala Tešnja u viši kvalitet života i veću društvenu koheziju.
Strateški cilj 3: Tešanj, sredina zelenog rasta i čiste energije
Strateški cilj 3 je izrazito relevantan u kontekstu savremenih razvojnih izazova koji se odnose na zaštitu okoliša, energetsku efikasnost, klimatske promjene, kvalitet zraka, upravljanje otpadom, vodosnabdijevanje, kanalizacionu infrastrukturu i održivo upravljanje prirodnim resursima. Za lokalnu zajednicu sa razvijenom privredom, rastom broja stanovnika i intenzivnim korištenjem prostora, okolišna održivost predstavlja jedan od ključnih preduslova dugoročnog razvoja.
Relevantnost ovog cilja posebno se ogleda u potrebi da se privredni i infrastrukturni razvoj usklade sa principima zaštite okoliša i zelenog rasta. Razvoj proizvodnje, saobraćaja, naselja i javne infrastrukture mora biti praćen ulaganjima u kanalizacione sisteme, upravljanje otpadom, energetsku efikasnost javnih objekata, obnovljive izvore energije, zaštitu voda, smanjenje emisija i poboljšanje kvaliteta zraka.
Ovaj strateški cilj je važan i zbog direktnog utjecaja okolišnih faktora na zdravlje i kvalitet života građana. Pitanja kvaliteta zraka, dostupnosti pitke vode, adekvatnog tretmana otpadnih voda, uređenog sistema odvoza otpada i energetski efikasne infrastrukture nisu samo tehnička ili komunalna pitanja, nego razvojna pitanja koja utiču na javno zdravlje, privlačnost općine za život i investiranje, kao i na dugoročnu održivost lokalne zajednice.
U narednom periodu potrebno je nastaviti realizaciju projekata iz oblasti okolišne infrastrukture, uz veći fokus na održivost sistema, finansijsku izvodljivost, upravljanje rizicima i mogućnost korištenja eksternih izvora finansiranja. Posebnu pažnju treba posvetiti projektima koji doprinose smanjenju zagađenja, širenju kanalizacione mreže, unapređenju upravljanja otpadom, povećanju energetske efikasnosti i korištenju obnovljivih izvora energije. Time se potvrđuje da je strateški cilj zelenog rasta i čiste energije ne samo relevantan, nego i presudan za održivu razvojnu perspektivu Općine Tešanj.

[bookmark: _Toc233213128]6.1.2 Nalazi evaluacije za temu djelotvornost/efikasnost

Procjena djelotvornosti i efikasnosti provedbe Strategije izvršena je kroz analizu stepena realizacije planiranih finansijskih sredstava, kao i kroz analizu statusa projekata predviđenih za implementaciju Strategije.
Ukupan broj aktivnosti u okviru mjera planiranih pri izradi Strategije za period 2016-2020. godine, je ukupno 125. U toku provedbe Strategije i pripreme godišnjih akcionih planova implementacije, u okviru pojedinih mjera, došlo je do razrade pojedinih općih mjera. To ukazuje na detaljniju operacionalizaciju općih mjera u toku godišnjeg akcionog planiranja, što omogućava usklađivanje sa potrebama, prioritetima i dostupnim finansijskim i drugim resursima u toku provedbe Strategije. 
Krajnje stanje na kraju perioda evaluacije, u 2025. godini, u vezi sa statusom projekata je da je u odnosu na ukupan broj planiranih projekata (428), udio realizovanih projekata iznosio 57%. Na osnovu toga bi se mogao izvesti zaključak o dobrom stepenu realizacije aktivnosti za provedbu Strategije za trogodišnji period, ali je potrebno uzeti u obzir činjenicu da je značajan udio samostalnih mjera i aktivnosti koje su u toku, a koje značajnim dijelom predstavljaju aktivnosti koje se kontinuirano provode kroz cijeli period Strategije i za koje će se status završene aktivnosti dodijeliti na kraju perioda Strategije. Udio aktivnosti u toku na kraju perioda evaluacije je 14%, u realizaciji  19%, dok otkazanih projekata nije bilo.  Broj planiranih i završenih aktivnosti po strateškim ciljevima i po godinama prikazan je u narednoj tabeli. 





Tabela 7. Pregled broja aktivnosti po statusima i strateškim ciljevima za period 2023-2025. godina
	Rokovi implementacije aktivnosti planiranih za period

	01.01.2023. - 31.12.2023.

	SEKTOR
	Planirano
	U realizaciji
	U toku
	Zastoj
	Zastoj – mjera poduzeta
	Završena aktivnost

	Ekonomski sektor
	73
	16
	8
	2
	0
	53

	Društveni sektor
	282
	69
	60
	0
	1
	150

	Zaštita životne sredine
	33
	7
	5
	2
	0
	23

	01.01.2024. - 31.12.2024.

	SEKTOR
	Planirano
	U realizaciji
	U toku
	Zastoj
	Zastoj – mjera poduzeta
	Završena aktivnost

	Ekonomski sektor
	97
	14
	10
	1
	2
	73

	Društveni sektor
	261
	69
	 59
	1
	2
	 133

	Zaštita životne sredine
	 38
	19
	 7
	0
	2
	 24

	01.01.2025. - 31.12.2025.

	SEKTOR
	Planirano
	U realizaciji
	U toku
	Zastoj
	Zastoj – mjera poduzeta
	Završena aktivnost

	Ekonomski sektor
	93
	12
	7
	2
	2
	77

	Društveni sektor
	299
	 59
	42
	2
	0
	148

	Zaštita životne sredine
	36
	 10
	8
	0
	1
	19



Agregatni prikaz aktivnosti po statusima za period 2023.-2025. godina

Izvori: Izvještaji o realizaciji Strategije razvoja Općine Tešanj  za 2023., 2024., 2025.  godinu






Tabela 8. Sumarni prikaz planiranih i implementiranih aktivnosti  po sektorima 2023.-2025.
	
	2023
	2024
	2025

	SEKTOR
	PLAN
	Završeno % od plana
	PLAN
	Završeno % od plana
	PLAN
	Završeno % od plana

	Ekonomski sektor
	73
	72.6 %
	97
	75,3 %
	93
	82,8 %

	Društveni sektor
	282
	53.2 %
	261
	51 %
	299
	49,5 %

	Zaštita životne sredine
	33
	69.7 %
	38
	63,2 %
	36
	52,8 %


 Izvori: Izvještaji o realizaciji Strategije razvoja Općine Tešanj  za 2023., 2024., 2025.  godinu

Ukupan finansijski procent realizacije projekata iz Strategije za period 2023-2025. godina je prikazan u slijedećoj tabeli.

Tabela 9. Planirana finansijska sredstva i procenat realizacije projekata iz Strategije za period 
               2023-2025. godina
	Ukupan procenat realizacije za period 01.01.2023. – 31.12.2025.

	
	2023
	2024
	2025
	2023.-2025.

	Plan po aktivnostima
	15.310.579,00
	61.695.225,00
	18.961.060,00
	95.966.864,00

	Realizacija 
	8.573.076,23
	44.165.361,70
	10.306.415,01
	63.044.852,94

	% realizacije 
	55,99%
	71,59%
	54,36%
	65,69%



Nakon tri godine realizacije Strategije razvoja općine Tešanj slijedi pregled planiranih i realizovanih sredstava na godišnjem nivou a na temelju planiranih aktivnosti na godišnjem nivou (akcionih planova menadžera projekata). Ovako predstavljeni podaci ukazuju na stepen finansijske realizacija akcionih planova menadžera projekata, odnosno Strategije razvoja u godišnjem periodu u apsolutnom iznosu od 67,30%. Situacija je značajno različita od projekta do projekta kao i uzroci, ali to pitanje treba rješavati na operativnom nivou planiranja i realizacija projektnih aktivnosti kao i alokacije budžeta prilikom njegovog donošenja, te koordinacija sa višim nivoima vlasti.

Pored analize efikasnosti u realizaciji projekata, po pokazateljima broja realiziranih aktivnosti u odnosu na plan, analizirana je i efikasnost u realizaciji planiranog finansijskog okvira Strategije. Analiza efikasnosti realizacije planiranih finansijskih sredstava po godinama (Tabela 10), ukazuje da je stepen realizacije u odnosu na plan kontinuirano rastao, a najveći stepen realizacije zabilježen je u 2023. godini i iznosio je 70,06%, dok je najmanji stepen realizacije zabilježen u 2024. godini i iznosio je 62,18%, to ukazuje da je postojala nedovoljna usaglašenost planiranja, ugovaranja i realizacije projekata sufinansiranih sa viših nivoa vlasti i projekata koja se realiziraju na području općine (dva projekta koja su direktno vezana za koridor Vc). Ukoliko se posmatraju planirana i realizirana finansijska sredstva po strateškim ciljevima, stepen realizacije finansijskih sredstava je kontinuirano padao za prvi i treći strateški cilj, dok je za drugi strateški cilj imao pozitivniji trend realizacije i vrlo visok stepen finansijske realizacije u 2025. godini. 
  Tabela 10. Pregled plana finansiranja, planova aktivnosti i realizacije za 2023-2025. godinu
	4.A REALIZACIJA BUDŽETA za period utroška 01.01.2023. – 31.12.2025.

	
	Strateški cilj 1: Tešanj, poželjno mjesto za investicije i inovacije
	Strateški cilj 2: Tešanj, sredina ugodnog življenja, pogodna da vrline, znanja i vještine dođu do izražaja
	Strateški cilj 3:
Tešanj, sredina zelenog rasta i čiste energije  
	UKUPNO

	Plan po aktivnostima 2023
	1.637.709,00
	12.519.569,00
	5.809.483,00
	19.966.761,00

	Realizacija 2023
	1.493.669,75
	8.761.235,04
	3.733.308,52
	13.988.213,31

	% realizacije 2023
	91,20%
	69,98%
	64,26%
	70,06%

	Plan po aktivnostima 2024
	5.307.870,00
	29.220.000,00
	6.338.577,00
	40.866.447,00

	Realizacija 2024
	3.292.221,56
	19.245.822,63
	2.874.129,66
	25.412.173,85

	% realizacije 2024
	62,03%
	65,87%
	45,34%
	62,18%

	Plan po aktivnostima 2025
	8.365.000,00
	19.955.656,00
	6.813.000,00
	35.133.656,00

	Realizacija 2025
	3.787.184,92
	16.158.304,03
	3.698.976,83
	23.644.465,78

	% realizacije 2025
	45,27%
	80,97%
	54,29%
	67,30%



U posljednjoj godini evaluacijskog perioda (2025. godina) Kapitalni grantovi (transferi) i  izdaci ostvareni su u iznosu od 7.858.937,05 KM od planiranih 16.949.000,00 KM, odnosno 46,37%. Nepotrošeni i nerealizovani dio iznosi 9.090.062,95 KM. U strukturi ukupno  ostvarenih rashoda kapitalni grantovi i izdaci učestvuju sa 33,88%, što potvrđuje da kapitalni dio ostaje najznačajnija razvojna komponenta budžeta, ali i komponenta sa najvećim rizikom  odstupanja. Izvještaj precizira tri glavna razloga umanjenog izvršenja kapitalnog dijela:  prenesene ugovorene aktivnosti za 2026. godinu u iznosu od 5.075.671,88 KM, prijenos neutrošenih namjenskih sredstava posebne naknade i Fonda za vatrogastvo u iznosu od  1.211.000,00 KM, te dinamiku grant-projekata i prenose zbog javnih nabavki/dodjela sredstava u iznosu od 729.513,00 KM. Ova tri razloga ukupno iznose 7.016.184,88 KM. 
Kada bi se navedene prenesene i ugovorene aktivnosti posmatrale kao završene u izvještajnom periodu, izvršenje kapitalnog dijela Budžeta iznosilo bi 14.875.121,93 KM, odnosno 87,76% plana. Time bi realno odstupanje kapitalnog dijela bilo svedeno na 2.073.878,07 KM. To znači da formalni procenat realizacije od 46,37% ne prikazuje u potpunosti stvarni status kapitalnih projekata, jer značajan dio nije obustavljen, nego je prenesen, ugovoren ili ponovo planiran za 2026. godinu.
Kapitalni budžet za 2025. godinu pokazuje nizak formalni stepen izvršenja, ali razlozi odstupanja upućuju na složenu realizaciju višegodišnjih investicionih projekata, a ne na odustajanje od razvojnih prioriteta. Najveći rizik ostaje nepodudarnost budžetske godine sa projektnim ciklusima, zavisnost od viših nivoa vlasti i procedura javnih nabavki. Za naredni period potrebno je razmotriti da se kapitalni projekti razdvoje na: projekte spremne za realizaciju, projekte u fazi ugovaranja, projekte zavisne od grantova viših nivoa i projekte koji se prenose iz ranijih godina, kako bi se smanjila razlika između planiranog i izvršenog budžeta.
Analiza finansijske realizacije ukazuje na potrebu detaljnije analize vanjskih izvora finansiranja i mogućnosti povlačenja sredstava pri narednom ciklusu strateškog planiranja, kao i unapređenje usaglašenosti akcionog planiranja implementacije Strategije sa budžetskim planiranjem. 
[bookmark: _Toc233213129]6.1.3 Nalazi evaluacije za temu učinkovitost/efektivnost

Kada je riječ o efektivnosti intervencija predviđenih Strategijom, fokus je na procjeni stepena u kojem su realizovane prioritetne intervencije, odnosno implementirani programi i projekti, doprinijeli ostvarivanju definisanih strateških ciljeva i prioriteta. Pri tome je važno analizirati u kojoj mjeri planirane intervencije odgovaraju postavljenim ciljevima, odnosno da li su odabrane odgovarajuće aktivnosti i mjere za njihovo ostvarenje. Drugim riječima, efektivnost podrazumijeva procjenu uticaja realizovanih programa i projekata na ostvarenje rezultata i promjena indikatora učinaka realizacije prioriteta po strateškim ciljevima.
Pokazatelji kod kojih je evidentiran nizak stepen realizacije ukazuju na potrebu intenziviranja aktivnosti u skladu sa raspoloživim sredstvima tokom preostalog perioda implementacije Strategije. Također, prilikom izrade naredne Strategije potrebno je izvršiti detaljniju analizu raspoloživih resursa pri definisanju ciljnih vrijednosti ovih pokazatelja, kako bi one bile realnije i usklađene sa postojećim ograničenjima, prvenstveno finansijske prirode.
Za potrebe evaluacije na temu učinkovitost/efektivnost analiziran je obim ostvarivanja ciljeva strateških dokumenata kroz poređenje polaznih i ostvarenih vrijednosti indikatora.
Ovaj kriterij obuhvaća sljedeća ključna pitanja na temelju kojih je vršena evaluacija:
· U kojoj mjeri je postignuti napredak u ostvarivanju ciljeva strategije zadovoljavajući u odnosu na postavljene vrijednosti indikatora?
· Ukoliko napredak ka ostvarenju ciljeva nije zadovoljavajući, koji faktori na to utiču, te u kojoj mjeri?

Evaluacija učinkovitosti/efektivnosti Strategije razvoja općine Tešanj za period 2023–2027. godine, u evaluacionom periodu 2023–2025, pokazuje da je značajan dio strateških prioriteta ostvario vidljiv napredak u odnosu na polazne vrijednosti, posebno u oblastima poslovne infrastrukture, javne infrastrukture, administrativnih usluga, društvenih sadržaja, uključivanja građana, vodosnabdijevanja i komunalnih usluga. Međutim, istovremeno su evidentirane i oblasti u kojima rezultati odstupaju od planirane dinamike, gdje su vrijednosti stagnirale, pogoršane ili su indikatori metodološki nedovoljno precizno postavljeni, što otežava potpunu procjenu stvarnog stepena efektivnosti.
U cjelini, Strategija pokazuje djelimično visok nivo efektivnosti, jer su brojni indikatori već u periodu 2023–2025. dostigli ili premašili ciljne vrijednosti planirane za 2027. godinu. To se naročito odnosi na broj firmi u poslovnim zonama, pokrivenost uvoza izvozom, broj sportskih manifestacija, broj godišnje zaključenih brakova, broj zaposlenih mladih lica, povećanje zadovoljstva korisnika pojedinih javnih usluga i određene infrastrukturne pokazatelje. S druge strane, izazovi su izraženi kod poljoprivredne proizvodnje, kvaliteta zraka, socijalne zaštite, prostorno-planske dokumentacije, nezaposlenosti i pojedinih indikatora koji nisu jasno kvantificirani.




[bookmark: _Toc233213130]1. Strateški cilj 1 – Konkurentna ekonomija, investicije i ljudski resursi
[bookmark: _Toc233213131]Prioritet 1.1. Unaprijediti sektor ekonomije sa visokim dodatnim vrijednostima, razvijenim lancem snabdijevanja i visokim stepenom investiranja
Kod prioriteta 1.1. uočava se različita dinamika ostvarenja po indikatorima. Indikator broj novih investicija pokazuje pozitivan trend, jer je broj investicija povećan sa 71 u 2023. godini na 74 u 2024. godini i 78 u 2025. godini. Ovaj podatak ukazuje na postojanje investicione aktivnosti i relativno stabilan interes za ulaganja na području općine Tešanj. Posmatrano sa aspekta efektivnosti, može se zaključiti da mjere koje se odnose na stvaranje povoljnijeg ekonomskog ambijenta daju rezultate, jer je u evaluacionom periodu ostvaren kontinuirani rast.
Međutim, kod ovog indikatora postoji očigledna metodološka neusklađenost između ostvarenih vrijednosti i ciljne vrijednosti za 2027. godinu, jer je kao ciljna vrijednost navedeno „≤2“. Takva ciljna vrijednost nije logički usklađena sa prirodom indikatora, budući da bi kod broja novih investicija očekivano bilo da veći broj investicija predstavlja bolji rezultat. Ako se ciljna vrijednost tumači doslovno, ostvarenje bi izgledalo negativno, iako stvarni trend ukazuje na rast investicija. Zbog toga ovaj indikator zahtijeva reviziju ciljne vrijednosti ili dodatno pojašnjenje metodologije mjerenja a naročito kod izrade strategije razvoja za budući planski period,.
Drugi indikator, količine otkupljenog mlijeka, pokazuje negativan trend. Polazna vrijednost iz 2020. godine iznosila je 7.800.000 litara, dok su u evaluacionom periodu ostvarene vrijednosti od 6,5 miliona litara u 2023, 6,6 miliona litara u 2024. i 6,15 miliona litara u 2025. godini. Ciljna vrijednost za 2027. godinu iznosi 8.000.000 litara. To znači da je u 2025. godini ostvareno približno 76,9% ciljne vrijednosti, što ukazuje da ovaj indikator ne napreduje prema planiranom cilju, nego se udaljava od njega.
Sa aspekta efektivnosti, prioritet 1.1. daje mješovite rezultate. Investiciona aktivnost se povećava, ali sektor poljoprivredne proizvodnje, posmatran kroz otkup mlijeka, ne pokazuje očekivani napredak. Pad količina otkupljenog mlijeka može ukazivati na probleme u stočarskoj proizvodnji, smanjenje broja proizvođača, rast troškova proizvodnje, tržišne poremećaje ili slabiju održivost ruralnih lanaca vrijednosti. Zbog toga se može zaključiti da Strategija u ovom prioritetu ima djelimičnu efektivnost: uspješna je u segmentu investicija, ali nedovoljno učinkovita u segmentu jačanja proizvodnih lanaca i poljoprivredne osnove ekonomije. 

[bookmark: _Toc233213132]Prioritet 1.2. Poboljšati atraktivnost poslovne infrastrukture za domaće i strane investitore
Prioritet 1.2. pokazuje veoma dobre rezultate, naročito kroz indikator broj firmi u poslovnim zonama. Polazna vrijednost iz 2020. godine iznosila je 99 firmi, dok je broj firmi u poslovnim zonama porastao sa 102 u 2023. godini na 112 u 2024. i 122 u 2025. godini. Ciljna vrijednost za 2027. godinu iznosi 103 firme. To znači da je cilj za 2027. godinu premašen već u 2024. godini, a u 2025. godini ostvarena vrijednost iznosi oko 118,4% ciljne vrijednosti.
Ovaj rezultat ukazuje na visok stepen efektivnosti mjera koje se odnose na razvoj poslovnih zona, unapređenje poslovne infrastrukture i stvaranje ambijenta za privlačenje domaćih i stranih investitora. Rast broja firmi u poslovnim zonama pokazuje da su poslovne zone funkcionalne, da postoji interes privrednih subjekata za poslovanje u njima, te da lokalna zajednica uspijeva održati i razvijati privrednu dinamiku, po čemu se i ističe u lokalnom ekonomskom razvoju u Bosni i Hercegovini.
Indikator pokrivenost uvoza izvozom također pokazuje pozitivan rezultat za godine u kojima su podaci dostupni. Polazna vrijednost iz 2020. godine iznosila je 100,28%, dok je u 2023. godini ostvareno 102,69%, a u 2024. godini 116,88%. U 2025. godini pokrivenost uvoza izvozom iznosila je 103,5%. Ciljna vrijednost za 2027. godinu iznosi 100%. Na osnovu vrijednosti iz 2024. i 2025. godine može se zaključiti da je cilj već premašen, jer je pokrivenost uvoza izvozom iznad 100%, što ukazuje na izvoznu orijentiranost lokalne ekonomije.
Ukupno posmatrano, prioritet 1.2. može se ocijeniti kao visoko efektivan, jer su ključni indikatori dostigli ili premašili ciljne vrijednosti, a trendovi pokazuju jačanje poslovne infrastrukture i konkurentnosti lokalne ekonomije.

[bookmark: _Toc233213133]Prioritet 1.3. Kreirati atraktivno područje za rad i razvijanje ljudskih resursa na području općine Tešanj
Kod prioriteta 1.3. rezultati su djelimično pozitivni, ali ukazuju i na potrebu za oprezom. Indikator stepen nezaposlenosti smanjen je sa polaznih 30,10% iz 2020. godine na 27,50% u 2023. godini i 26,60% u 2024. godini, dok je u 2025. godini iznosio 26,70%. Ciljna vrijednost za 2027. godinu iznosi 27,00%. To znači da je cilj za 2027. godinu dostignut i blago premašen već u 2024. i 2025. godini, jer je stopa nezaposlenosti niža od ciljane vrijednosti. Ipak, blagi rast nezaposlenosti u 2025. godini u odnosu na 2024. godinu pokazuje da trend nije potpuno stabilan. Efektivnost mjera zapošljavanja i razvoja ljudskih resursa postoji, ali je potrebno nastaviti s aktivnim politikama zapošljavanja, podrškom privredi, obrazovanjem odraslih, prekvalifikacijama i zadržavanjem radne snage. Indikator procenat zaposlenih u javnom sektoru iznosio je 13,36% u 2020. godini, dok je u 2023. i 2024. godini iznosio 12%. Za 2025. godinu podatak nije naveden, a ciljna vrijednost za 2027. godinu iznosi 12,80%. Ovaj indikator pokazuje da je udio zaposlenih u javnom sektoru ispod ciljane vrijednosti, što se može tumačiti pozitivno ako je cilj održavanje snažnog privatnog sektora i smanjenje zavisnosti zaposlenosti od javnog sektora. Međutim, bez jasnijeg obrazloženja da li je niži procenat poželjan ili nepoželjan, interpretacija ovog indikatora ostaje djelimično ograničena.
U pogledu efektivnosti, prioritet 1.3. pokazuje dobre, ali ne potpuno stabilne rezultate. Smanjenje nezaposlenosti ukazuje na pozitivan učinak, ali je potrebno dalje pratiti kretanja na tržištu rada, posebno u odnosu na mlade, kvalifikovanu radnu snagu i migracije te i dalje kreirati i provoditi mjere  na usklađivanju obrazovanja sa potrebama  tržišta rada i razvoja privrede.


Tabela 11. Pregled ostvarenih rezultata sa indikatorima za prioritete Strateškog cilja 1
	Praćenje ostvarenih rezultata mjera po prioritetima 

	
	
	
	
	
	
	
	
	

	Strateški cilj
	Prioritet 
	Procjena očekivanih ishoda sa indikatorima
	Polazna osnova
	Ostvareni rezultati sa indikatorima
	Ciljna vrijednost
	% Ostvarenja

	SC1:
	Prioritet 1.1. Unaprijediti sektor ekonomije sa visokim dodatnim vrijednostima, razvijenim lancem snabdijevanja i visokim stepenom investiranja
	INDIKATORI:
	Godina 2020
	Godina 2023
	Godina 2024
	Godina 2025
	Godina 2027
	 

	
	
	Broj novih investicija
	n/a
	71
	74
	78
	≤2
	 Nije metodološki uporediv

	
	
	Količine otkupljenog mlijeka (litara)
	7.800.000
	6,5 mil.
	6,6 mil.
	6,15 mil.
	8.000.000
	 76,88%

	
	Prioritet 1.2. Poboljšati atraktivnost poslovne infrastrukture za domaće i strane investitore
	INDIKATORI:
	Godina 2020
	Godina 2023
	Godina 2024
	Godina 2025
	Godina 2027
	 

	
	
	Broj firmi u poslovnim zonama
	99
	102
	112
	122
	103
	 118,45%

	
	
	Pokrivenost uvoza izvozom
	100,28
	102,69
	116,88
	103,05
	100
	 Cilje je ostvaren

	
	Prioritet 1.3. Kreirati atraktivno područje za rad i razvijanje ljudskih resursa na području općine Tešanj
	INDIKATORI:
	Godina 2020
	Godina 2023
	Godina 2024
	Godina 2025
	Godina 2027
	 

	
	
	Stepen nezaposlenosti (%) 
	30,10
	27.50
	26.60
	26.70
	27,00
	 101,12%[footnoteRef:5] [5:  Pošto je niža nezaposlenost bolji rezultat, ostvarenje je povoljnije od cilja.] 


	
	
	Procenat zaposlenih u javnom sektoru (%)
	13,36
	12
	12
	-
	12,80
	93,75%[footnoteRef:6] [6:  Vrijednost je ispod planirane ciljne vrijednosti; za 2025. godinu podatak nije dostupan.] 




[bookmark: _Toc233213134]2. Strateški cilj 2 – Javna infrastruktura, javna uprava, društveni razvoj i uključivanje građana
[bookmark: _Toc233213135]Prioritet 2.1. Unaprijediti javnu infrastrukturu ruralnih i urbanih područja
Prioritet 2.1. pokazuje umjeren napredak. Indikator broj novih objekata društvene infrastrukture bilježi završetak izgradnje 2 objekta u 2024. godini. Radi se o strateškom projektu “Izgradnja nove školske zgrade u Medakovu” i  projektu izgradnje novog objekta „JU Centar za socijalni rad“ Tešanj. Objekti su otvoreni i pušteni u upotrebu. U 2025. godini završen je 1 objekat, što čini ukupno 3 objekta u periodu 2023-2025. godina, dok je ciljna vrijednost za 2027. godinu najmanje 5 objekata. Dakle, u evaluacionom periodu evidentirana su ukupno 3 nova objekta, što znači da je ostvareno približno 60% ciljne vrijednosti. Ovaj rezultat ukazuje da se mjere provode i da postoji napredak, ali da dinamika realizacije treba biti ubrzana kako bi se do kraja strateškog perioda dostigla ciljna vrijednost.
Indikator područje općine obuhvaćeno cestama višeg ranga pokazuje značajan kvalitativni napredak. U 2020, 2023. i 2024. godini vrijednost je bila „Ne“, dok je u 2025. godini navedeno „Da“, što je u skladu s ciljnom vrijednošću za 2027. godinu. Radi se o strateškom projektu 2.1.2.1. Prolazak koridora kroz područje općine sa izgradnjom adekvatne lokalne infrastrukture gdje je u 2025. godini planirano 12.680.000,00 KM, dok je stepen realizacije iznosio 9.621.685,00 KM. U 2024. ovaj na realizaciju ovog projekta je izdvojeno 10.352.400,00 KM, dok je u 2023. godini 3.174.017,00 KM. Ovaj rezultat ukazuje na ostvarenje važnog infrastrukturnog efekta, jer povezanost cestama višeg ranga ima direktan značaj za mobilnost stanovništva, privrednu povezanost, dostupnost usluga i investicionu atraktivnost.
Indikator povećano zadovoljstvo korisnika lokalnih cesta ima pozitivne vrijednosti „Da“ za 2023, 2024. i 2025. godinu, što znači da je ciljna vrijednost održana tokom cijelog evaluacionog perioda. Ukupna izdvajanja za rekonstrukciju lokalnih cesti za period 2023-2025. godina iznosio je 1.110.616,95 KM. Ipak, ovaj indikator je kvalitativan i ne pokazuje stepen zadovoljstva, broj ispitanika, metod mjerenja ni promjene u intenzitetu zadovoljstva. Zbog toga je koristan kao opći signal, ali ograničen za preciznu evaluaciju učinka. Stoga je potrebno indikator preimenovati u npr.  "km rekonstruisane i izgrađene ceste na području općine".
Sumirajući navedeno, prioritet 2.1. može se ocijeniti kao efektivan. Najveći napredak ostvaren je u cestovnoj povezanosti i percepciji zadovoljstva korisnika, dok je kod novih objekata društvene infrastrukture potrebno ubrzati realizaciju do 2027. godine.

[bookmark: _Toc233213136]Prioritet 2.2. Razviti efikasnu, odgovornu i digitalizovanu javnu upravu osposobljenu za upravljanje lokalnim razvojem
Prioritet 2.2. pokazuje pozitivne rezultate u segmentu zadovoljstva korisnika administrativnih usluga. Indikator povećano zadovoljstvo korisnika administrativnih usluga ima vrijednost „Da“ u 2023, 2024. i 2025. godini, što je u skladu sa ciljnom vrijednošću za 2027. godinu. To ukazuje da su aktivnosti usmjerene na unapređenje administrativnih usluga, organizacije rada i odnosa prema korisnicima dale određene rezultate. Prema posljednjem Izvještaju o  analiuzi zadovoljstva korisnika za 2025. godinu, 65% ispitanika su odgovorili da su zadovoljni uslugama općinske administracije dok ih je 55% odgovoril oda su zadovljni brzinom usluge.
Međutim, indikator je formulisan kao binarna vrijednost „Da/Ne“, što ograničava dubinu evaluacije. Za potpunu procjenu efektivnosti bilo bi korisno imati procenat zadovoljnih korisnika, prosječnu ocjenu zadovoljstva, broj obrađenih predmeta, prosječno vrijeme rješavanja zahtjeva, broj e-usluga, broj korisnika digitalnih usluga i stepen digitalizacije postupaka. Stoga, Općina u narednom periodu ima potrebu za uspostavom što većeg obima digitalnih usluga. Općina Tešanj kontinuirano prikuplja podatke putem ankete o zadovljstvu građana javnim uslugama  te predlaže plan aktivnosti za unapređenje istih.
Drugi indikator, područje općine pokriveno prostorno-planskom dokumentacijom, pokazuje još uvijek neostvaren planski rezultat. Polazna vrijednost je bila „Ne“, a u periodu 2023–2025. nisu prikazane ostvarene pozitivne vrijednosti. Naime usvajanje novog prostornog plana je u toku i očekuje se postizanje ciljne vrijednosti za 2027. godinu. Na području općine Tešanj u primjeni je nekoliko planskih dokumenata i to:
Prostorni plan općine koji pokriva cijelo područje općine (u izradi je novi prostorni plan i postojeći je na snazi sve dok se ne donese novi prostorni plan), zatim Urbanistički plan Tešanj, Urbanistički plan Jelah te detaljni planski dokumenti koji su svi na snazi i u primjeni. U toku je izmjena i dopuna  UR "vrata grada 2" i izrada novih planskih dokumenta RP "Ciglana" Jelah.
Sa aspekta efektivnosti, prioritet 2.2. pokazuje određeni nivo efektivnosti. Napredak postoji u zadovoljstvu korisnika administrativnih usluga, a ključni razvojni segment koji se odnosi na prostorno-plansku dokumentaciju očekuje se da bude ostvaren do kraja perioda aktuelne strategije razvoja, s obzirom da prostorno-planska dokumentacija predstavlja osnov za investicije, infrastrukturu, urbanizaciju i održivi razvoj.

[bookmark: _Toc233213137]Prioritet 2.3. Osigurati dostupnost društvenih sadržaja, socijalnu sigurnost i uključenost i atmosferu društvenog aktivizma
Prioritet 2.3. pokazuje veoma izražene rezultate u oblasti sportskih i kulturnih sadržaja, ali i oscilatorne trendove u oblasti socijalne zaštite.
Indikator povećane površine za sportske i kulturne djelatnosti pokazuje kontinuiran rast: 30 u 2023. godini, 35 u 2024. i 40 u 2025. godini, dok je ciljna vrijednost za 2027. godinu označena kao „Da“. Budući da su ostvarene kvantitativne vrijednosti, može se zaključiti da je došlo do povećanja kapaciteta za sportske i kulturne aktivnosti. Ipak, ciljna vrijednost nije kvantificirana, pa nije moguće izračunati tačan procenat ostvarenja.
Indikator broj sportskih manifestacija pokazuje izrazito visok rast. Polazna vrijednost iznosila je 16, zatim 20 u 2023, 39 u 2024. i 55 u 2025. godini. Ciljna vrijednost za 2027. godinu iznosi 20. To znači da je u 2025. godini ostvareno 275% ciljne vrijednosti. Ovaj rezultat ukazuje na vrlo visoku efektivnost mjera koje se odnose na sportski aktivizam, dostupnost sportskih sadržaja i organizaciju manifestacija.
Indikator broj korisnika socijalne zaštite u evaluacionom periodu pokazuje nominalni rast, ali njegovo tumačenje zahtijeva dodatnu pažnju zbog strukture korisnika obuhvaćenih ovim pokazateljem. Broj korisnika socijalne zaštite iznosio je 14.732 u 2023. godini, zatim je povećan na 16.231 u 2024. godini, dok je u 2025. godini dostigao 17.444 korisnika. U odnosu na polaznu vrijednost iz 2020. godine, koja je iznosila 16.927 korisnika, evidentno je da je u 2023. godini došlo do smanjenja broja korisnika, ali se nakon toga bilježi ponovni rast, tako da je vrijednost u 2025. godini viša i od polazne vrijednosti.
Ciljna vrijednost za 2027. godinu iznosi 15.000 korisnika, što znači da je prvobitno strateško opredjeljenje bilo usmjereno ka smanjenju ukupnog broja korisnika socijalne zaštite. Međutim, ostvarenu vrijednost iz 2025. godine od 17.444 korisnika ne treba tumačiti isključivo kao pogoršanje socijalnog stanja ili smanjenje efektivnosti mjera socijalne politike. Naime, u okviru ovog indikatora obuhvaćen je širi krug korisnika različitih oblika podrške, uključujući osobe kojima je subvencioniran prevoz do škole, porodilje koje ostvaruju naknade, kao i druge kategorije korisnika prava i mjera koje imaju socijalni, porodični, obrazovni i preventivni karakter.
Zbog toga rast broja korisnika može ukazivati i na proširenje obuhvata podrške, bolju dostupnost prava, aktivniju socijalnu politiku Općine Tešanj i veći stepen evidentiranja korisnika, a ne nužno samo na rast socijalne ugroženosti stanovništva. Posebno je važno naglasiti da subvencioniranje prevoza učenika i naknade porodiljama predstavljaju mjere podrške porodici, obrazovanju, natalitetu i socijalnoj uključenosti, te ih nije opravdano posmatrati isključivo kroz prizmu socijalne potrebe u užem smislu.
Procenat ostvarenja u 2025. godini, u odnosu na ciljnu vrijednost od 15.000 korisnika, iznosi približno 86,0%, računato obrnutom logikom jer je kod ovog indikatora nominalno manja vrijednost prvobitno definisana kao povoljnija. Ipak, zbog izmiješane strukture korisnika, ovaj procenat treba tumačiti oprezno, jer povećanje broja korisnika može istovremeno odražavati i širenje razvojnih i preventivnih mjera podrške građanima.
U tom smislu, preporučuje se da se u narednom planskom ciklusu ovaj indikator metodološki preciznije razdvoji na najmanje dvije kategorije: korisnike socijalne zaštite u užem smislu, odnosno osobe i porodice u stanju socijalne potrebe, te korisnike širih oblika društvene podrške, kao što su subvencije za prevoz učenika, naknade porodiljama i slične mjere. Takvo razdvajanje omogućilo bi realnije praćenje socijalnih potreba stanovništva, ali i objektivnije vrednovanje pozitivnih učinaka općinskih mjera podrške porodici, obrazovanju i socijalnoj uključenosti.
Zbog navedenog, prioritet 2.3. može se ocijeniti kao visoko efektivan u segmentu društvenih, sportskih i kulturnih aktivnosti, posebno imajući u vidu rast sportskih manifestacija i povećanje površina za sportske i kulturne djelatnosti, ali kao djelimično efektivan u segmentu socijalne sigurnosti, jer indikator broja korisnika socijalne zaštite odstupa od planirane ciljne vrijednosti i pokazuje rast u posljednje dvije godine evaluacionog perioda.

[bookmark: _Toc233213138]Prioritet 2.4. Uključiti građane općine u izgradnju sistema zajedničkih vrijednosti
Prioritet 2.4. pokazuje pozitivan trend. Indikator broj aktivnih udruženja građana povećan je sa 76 u 2023. godini na 82 u 2024. i 92 u 2025. godini. Ciljna vrijednost za 2027. godinu iznosi 95. U 2025. godini ostvareno je približno 96,8% ciljne vrijednosti, što znači da je cilj gotovo dostignut dvije godine prije kraja strateškog perioda.
Ovaj rezultat ukazuje na rast građanskog aktivizma i jačanje organizacija civilnog društva. Povećanje broja aktivnih udruženja može doprinijeti većoj participaciji građana, boljoj artikulaciji potreba lokalne zajednice i jačanju saradnje između lokalne uprave i civilnog sektora.
Indikator uključenost ranjivih grupa u obrazovni sistem također pokazuje rast: 40 u 2023. godini, 43 u 2024. i 53 u 2025. godini. Ciljna vrijednost je označena kao „Da“, pa nije moguće izračunati procenat ostvarenja. Ipak, rast vrijednosti ukazuje na pozitivan trend. Ovaj indikator je posebno značajan jer povezuje društvenu inkluziju, obrazovanje i dugoročnu socijalnu koheziju.
Sa aspekta efektivnosti, prioritet 2.4. može se ocijeniti kao visoko efektivan, jer oba indikatora pokazuju napredak. Posebno je značajno što se rast bilježi i u građanskom aktivizmu i u uključivanju ranjivih grupa, što ukazuje da se mjere ne odnose samo na formalnu participaciju, nego i na širu društvenu uključenost.


[bookmark: _Toc233213139]Prioritet 2.5. Poboljšati mogućnosti za zapošljavanje, razvoj poduzetništva i društvenog aktivizma mladih
Prioritet 2.5. pokazuje izuzetno visoke ostvarene vrijednosti kod indikatora broj zaposlenih mladih lica. Polazna vrijednost iz 2020. godine iznosila je 0[footnoteRef:7], dok su ostvarene vrijednosti 4.624 u 2023, 4.412 u 2024. i 4.296 u 2025. godini. Ciljna vrijednost za 2027. godinu iznosi 400. Ako se podaci tumače doslovno, cilj je višestruko premašen, jer vrijednost iz 2025. godine predstavlja više od deset puta veću vrijednost od ciljne. [7:  Zbog nedostatka evidencije o broju zaposlenih mladih osoba] 

Međutim, ovdje je potrebno ukazati na moguće metodološko pitanje. Ciljna vrijednost od 400 u odnosu na ostvarene vrijednosti od preko 4.000 može značiti da nisu korištene iste jedinice mjerenja, da cilj nije dobro postavljen ili da indikator ne mjeri samo novo zapošljavanje mladih, nego ukupan broj zaposlenih mladih lica. Zbog toga je preporučljivo izvršiti dodatnu provjeru definicije indikatora, a posebno kod izrade budućih planskih dokumenata.
Indikator broj godišnje zaključenih brakova pokazuje pozitivan trend: 281 u 2023. godini, 296 u 2024. i 355 u 2025. godini, uz ciljnu vrijednost od najmanje 300. U 2025. godini cilj je premašen, sa ostvarenjem od oko 118,3% ciljne vrijednosti. Ovaj indikator se može posmatrati kao indirektan pokazatelj demografske vitalnosti i društvene stabilnosti, iako sam po sebi ne može u potpunosti objasniti položaj mladih.
Ukupno, prioritet 2.5. pokazuje visoku nominalnu efektivnost, jer su ciljne vrijednosti premašene. Ipak, zbog nesrazmjere između ciljne vrijednosti i ostvarenih vrijednosti kod zaposlenih mladih lica, potrebno je revidirati metodologiju ili precizirati da li indikator mjeri ukupan broj zaposlenih mladih, broj novozaposlenih mladih ili broj mladih obuhvaćenih mjerama podrške.
Tabela 12. Pregled ostvarenih rezultata sa indikatorima za prioritete Strateškog cilja 2
	Strateški cilj 2:
	2.1. Unaprijediti javnu infrastrukturu ruralnih i urbanih područja
	INDIKATORI:
	Godina 2020
	Godina 2023
	Godina 2024
	Godina 2025
	Godina 2027
	 % Ostvarenja

	
	
	Broj novih objekata društvene infrastrukture
	n/a
	-
	2
	1
	≥ 5
	60,00%[footnoteRef:8] [8:  Računato kumulativno za 2024–2025: ukupno 3 objekta od planiranih najmanje 5] 


	
	
	Područje općine obuhvaćeno cestama višeg ranga
	Ne
	Ne
	Ne
	Da
	Da
	 100,00%

	
	
	Povećano zadovoljstvo korisnika lokalnih cesta
	n/a
	Da
	Da
	Da
	Da
	 

	
	2.2. Razviti efikasnu, odgovornu i digitalizovanu javnu upravu osposobljenu za upravljanje lokalnim razvojem
	INDIKATORI:
	Godina 2020
	Godina 2023
	Godina 2024
	Godina 2025
	Godina 2027
	 

	
	
	Povećano zadovoljstvo korisnika administrativnih usluga
	n/a
	Da
	Da
	Da
	Da
	100,00%

	
	
	Područje općine pokriveno prostorno-planskom dokumentacijom
	Ne
	-
	-
	-
	Da
	Usvajanje novog prostornog plana je u toku

	
	2.3. Osigurati dostupnost društvenih sadržaja, socijalnu sigurnost i uključenost i atmosferu društvenog aktivizma
	INDIKATORI:
	Godina 2020
	Godina 2023
	Godina 2024
	Godina 2025
	Godina 2027
	 

	
	
	Povećane površine za sportske i kulturne djelatnosti
	Ne
	30
	35
	40
	Da
	100,00% / metodološki ograničeno[footnoteRef:9] [9:  Vidljiv je rast, ali cilj nije kvantificiran, pa nije moguće precizno izračunati procenat.] 


	
	
	Broj sportskih manifestacija
	16
	20
	39
	55
	20
	275,00%

	
	
	Broj korisnika socijalne zaštite
	16.927
	14732
	16231
	17444
	15.000
	86,00%

	
	2.4.  Uključiti građane općine u izgradnju sistema zajedničkih vrijednosti
	INDIKATORI:
	Godina 2020
	Godina 2023
	Godina 2024
	Godina 2025
	Godina 2027
	

	
	
	Broj aktivnih udruženja građana
	82
	76
	82
	92
	95
	96,84%

	
	
	Uključenost ranjivih grupa u obrazovni sistem
	Ne
	40
	43
	53
	Da
	100,00% / metodološki ograničeno[footnoteRef:10] [10:  Trend je pozitivan, ali cilj je izražen kao „Da“, pa nije moguće precizno kvantificirati ostvarenje.] 


	
	2.5. Poboljšati mogućnosti za zapošljavanje, razvoj poduzetništva i društvenog aktivizma mladih
	INDIKATORI:
	Godina 2020
	Godina 2023
	Godina 2024
	Godina 2025
	Godina 2027
	

	
	
	Broj zaposlenih mladih lica
	0
	4624
	4412
	4296
	400
	100%[footnoteRef:11] [11:   Cilj je višestruko premašen, ali postoji moguća metodološka neusklađenost između polazne, ciljne i ostvarenih vrijednosti.] 


	
	
	Broj godišnje zaključenih brakova
	305
	281
	296
	355
	≥300
	118,33%




[bookmark: _Toc233213140]3. Strateški cilj 3 – Komunalne usluge, okoliš, zaštita i sigurnost građana
[bookmark: _Toc233213141]Prioritet 3.1. Poboljšati kvalitet vodnih usluga te povećanje količina vode
Prioritet 3.1. pokazuje stabilan i kontinuiran napredak u oblasti vodosnabdijevanja. Indikator postotak vodosnabdijevanja putem J.P. Rad povećan je sa 61,17% u 2023. godini na 62,96% u 2024. i 64,88% u 2025. godini. Polazna vrijednost iz 2020. godine iznosila je 60%, a ciljna vrijednost za 2027. godinu iznosi 70%. U 2025. godini ostvareno je približno 92,7% ciljne vrijednosti, što pokazuje veoma pozitivan trend napretka prema planiranom cilju. U proteklom periodu izrađena je studija o vodosnabdjevanju na području Općine Tešanj i toku je realizacija ugovora na projektima o proširenju obuhvata i unaprijeđenju sistema vodosnadbijevanja.
Ovaj indikator pokazuje jasnu i pozitivnu razvojnu putanju. Ako se rast nastavi istom ili nešto ubrzanom dinamikom, postoji realna mogućnost dostizanja ciljne vrijednosti do 2027. godine. Sa aspekta građana, povećanje obuhvata vodosnabdijevanja ima direktan uticaj na kvalitet života, javno zdravlje i ravnomjerniji razvoj ruralnih i urbanih područja.
Indikator dužina novoizgrađene kanalizacione mreže pokazuje realizaciju, ali je dinamika promjenjiva. U 2023. godini evidentirano je 6 km / 31 km, u 2024. godini 4 km / 35 km, a u 2025. godini 1,5 km / 36,5 km. Ciljna vrijednost za 2027. godinu iznosi 15. Ako se posmatra novoizgrađena mreža u evaluacionom periodu, ukupno je realizovano 11,5 km, što predstavlja oko 76,7% ciljne vrijednosti. To ukazuje na značajan napredak, ali i na usporavanje intenziteta izgradnje u 2025. godini.
Prioritet 3.1. može se ocijeniti kao dobro efektivan, jer oba indikatora pokazuju napredak. Posebno je pozitivan kontinuirani rast obuhvata vodosnabdijevanja. Ipak, za dostizanje ciljeva do 2027. godine potrebno je održati ili povećati dinamiku ulaganja u kanalizacionu infrastrukturu.
[bookmark: _Toc233213142]Prioritet 3.2. Unaprijediti sistem zbrinjavanja komunalnog otpada
Prioritet 3.2. pokazuje mješovite rezultate. Indikator povećano zadovoljstvo korisnika u sistemu komunalnog otpada bio je 93,80% u 2023. godini, zatim je pao na 72,21% u 2024. godini, a potom porastao na 76,40% u 2025. godini. Iako je u 2025. godini došlo do oporavka u odnosu na 2024. godinu, nivo zadovoljstva je i dalje značajno niži nego 2023. godine.
Ovaj trend ukazuje da su korisnici u 2024. godini vjerovatno uočili probleme u kvalitetu, dostupnosti, kontinuitetu ili organizaciji usluga zbrinjavanja otpada. Djelimičan oporavak u 2025. godini pokazuje da su neke korektivne mjere možda dale rezultate, ali ne u mjeri dovoljnoj da se dostigne nivo zadovoljstva iz 2023. godine.
Indikator procenat povećanja posuda za prikupljanje otpada pokazuje oscilacije: 3,02% u 2023, 8,62% u 2024. i 3,18% u 2025. godini. Ciljna vrijednost za 2027. godinu iznosi 10%. U 2025. godini ostvareno je 31,8% ciljne vrijednosti ako se posmatra godišnja vrijednost, dok je najbolji rezultat ostvaren u 2024. godini, kada je dostignuto 86,2% ciljne vrijednosti. Ovaj indikator ukazuje da je bilo ulaganja u infrastrukturu za prikupljanje otpada, ali da ona nisu imala stabilan godišnji kontinuitet.
Sa aspekta efektivnosti, prioritet 3.2. može se ocijeniti kao djelimično efektivan. Postoje ulaganja u komunalnu infrastrukturu i djelimičan oporavak zadovoljstva korisnika, ali pad zadovoljstva u odnosu na 2023. godinu pokazuje da rezultati nisu dovoljno stabilni. Za veći stepen efektivnosti potrebno je jačati kvalitet usluge, veću apsorpciju sredstava iz vanjskih izvora finansiranja, redovnost odvoza, dostupnost posuda, komunikaciju s korisnicima i sistem praćenja pritužbi.

[bookmark: _Toc233213143]Prioritet 3.3. Poboljšati kvalitetu zraka na području općine
Prioritet 3.3. pokazuje najizraženije negativne trendove u cijeloj evaluaciji. Indikator broj godišnjih prekoračenja dnevnog prosjeka koncentracija SO₂ povećan je sa 3 u 2023. godini na 7 u 2024. i 20 u 2025. godini. Ciljna vrijednost za 2027. godinu iznosi 2. To znači da je u 2025. godini broj prekoračenja deset puta veći od ciljane vrijednosti.
Ovaj rezultat jasno ukazuje na pogoršanje kvaliteta zraka u pogledu koncentracija SO₂. Sa aspekta efektivnosti, mjere koje su trebale doprinijeti smanjenju zagađenja zraka nisu dale očekivane rezultate u evaluacionom periodu. 
Indikator broj godišnjih prekoračenja dnevnog prosjeka koncentracija NO₂ također pokazuje pogoršanje. Vrijednost je bila 0 u 2023. i 2024. godini, dok je u 2025. godini povećana na 4. Ciljna vrijednost za 2027. godinu je 0. To znači da je cilj bio ostvaren u 2023. i 2024. godini, ali je u 2025. godini došlo do odstupanja od cilja.
Prioritet 3.3. se mora ocijeniti kao nisko efektivan u evaluacionom periodu, jer oba indikatora u 2025. godini pokazuju pogoršanje. Posebno zabrinjava nagli rast prekoračenja SO₂. Ovaj nalaz upućuje na potrebu hitne analize izvora zagađenja, sezonskih faktora, industrijskih emisija, individualnih ložišta, saobraćaja, monitoringa kvaliteta zraka i provedbe mjera zaštite okoliša.


[bookmark: _Toc233213144]Prioritet 3.4. Unaprijediti javni sistem zaštite, spašavanja i sigurnosti građana
Prioritet 3.4. pokazuje relativno stabilne rezultate, ali i određena ograničenja. Indikator broj intervencija na klizištima iznosio je 5 u 2023. godini, 3 u 2024. i 5 u 2025. godini, dok je ciljna vrijednost za 2027. godinu najmanje 3. Ako se indikator tumači kao kapacitet sistema da interveniše, onda su vrijednosti pozitivne jer je broj intervencija jednak ili veći od ciljne vrijednosti za 166,67%. Ako se, međutim, indikator tumači kao broj aktiviranih klizišta ili potreba za intervencijama, tada veći broj ne mora nužno značiti bolji rezultat. Zbog toga je potrebno precizirati da li indikator mjeri kapacitet reakcije ili nivo rizika.
Indikator sumnjiva površina pod minama iznosi 2,142 km² u svim godinama evaluacionog perioda: 2023, 2024. i 2025. Ciljna vrijednost za 2027. godinu navedena je ≤200. Prema dostupnim podacima nije bilo smanjenja sumnjive površine od 2023. do 2025. godine. što ukazuje na stagnaciju u procesu deminiranja. Na području općine je minirano cca 67 ha šumskog zemljišta.
Sa aspekta efektivnosti, prioritet 3.4. može se ocijeniti kao djelimično efektivan, jer sistem intervencija funkcioniše, ali nema vidljivog napretka u smanjenju površina pod minama. Također, indikatori zahtijevaju metodološko preciziranje kako bi se moglo jasno ocijeniti da li veća vrijednost predstavlja bolji ili lošiji rezultat.
Tabela 13. Pregled ostvarenih rezultata sa indikatorima za prioritete Strateškog cilja 2

	Strateški cilj 3: 
	3.1. Poboljšati kvalitet vodnih usluga te povećanje količina vode
	INDIKATORI:
	Godina 2020
	Godina 2023
	Godina 2024
	Godina 2025
	Godina 2027
	 % ostvarenja

	
	
	Postotak vodosnabdijevanja putem J.P Rad (%)
	60
	61.17
	62.96
	64.88
	70
	92,69%

	
	
	Dužina novoizgrađene kanalizacione mreže (km)
	n/a
	6 km/ 31 km
	4 km/35 km
	1,5 km/36,5 km
	15
	76,67%

	
	3.2. Unaprijediti sistem zbrinjavanja komunalnog otpada
	INDIKATORI:
	Godina 2020
	Godina 2023
	Godina 2024
	Godina 2025
	Godina 2027
	 

	
	
	Povećano zadovoljstvo korisnika 
	n/a
	93.80%
	72.21%
	76.40%
	Da
	 Nije moguće izraziti kao % prema ciljnoj vrijednosti „Da“

	
	
	Procenat povećanja posuda za prikupljanje otpada (%)
	n/a
	3.02
	8.62
	3.18
	10
	 31,80%

	
	3.3. Poboljšati kvalitetu zraka na području općine 
	INDIKATORI:
	Godina 2020
	Godina 2023
	Godina 2024
	Godina 2025
	Godina 2027
	

	
	
	Broj godišnjih prekoračenja dnevnog prosjeka koncetracija SO2 (125 μg/m³)
	3
	3
	7
	20
	2
	Niije ostvareno – 10 puta više od cilja

	
	
	Broj godišnjih prekoračenja dnevnog prosjeka koncetracija NO“ (200 μg/m³)
	1
	0
	0
	4
	0
	Nije ostvareno

	
	3.4. Unaprijediti javni sistem zaštite, spašavanja i sigurnosti građana
	Broj intervencija na klizištima
	8
	5
	3
	5
	≥3
	166,67%

	
	
	Sumnjiva površina pod minama (km²)
	2.142
	2.142
	2.142
	2.142
	≤200
	Bez stvarnog naapretka



[bookmark: _Toc233213145]6.1.4 Nalazi evaluacije za temu utjecaj
Nalazi evaluacije po kriteriju utjecaja izvedeni su u odnosu na sljedeća pitanja:
• Da li je nivo pozitivnih promjena predviđenih posljedica razvojnih intervencija zadovoljavajući?
• Da li je bilo negativnih promjena i kakav je njihov utjecaj? Šta je uzrok takvih promjena?
• Da li je bilo nepredviđenih posljedica razvojnih intervencija i kakav je njihov utjecaj?
• U kojoj mjeri su učinci razvojnih intervencija usklađeni sa potrebama ciljnih grupa?
Evaluacija utjecaja Strategije razvoja Općine Tešanj za period 2023–2025. godina pokazuje da su provedene mjere i projekti ostvarili vidljive pozitivne efekte na više ciljnih grupa, posebno na privredne subjekte, nezaposlene osobe, korisnike javnih i administrativnih usluga, mlade, sportske organizacije, građane uključene u lokalne inicijative, ranjive kategorije stanovništva i korisnike komunalnih usluga. Međutim, ostvareni utjecaj nije ravnomjeran u svim sektorima, što se posebno vidi kroz slabije rezultate u ruralnom razvoju, socijalnoj zaštiti, prostornom planiranju, kvalitetu zraka i smanjenju minski sumnjivih površina.
U oblasti ekonomskog razvoja, najizraženiji utjecaj ostvaren je prema privrednim subjektima, investitorima i nezaposlenim osobama. Razvoj poslovnih zona, povećanje broja firmi i smanjenje nezaposlenosti ukazuju da su mjere podrške poslovnom okruženju imale konkretan razvojni efekat. Posebno se izdvaja prioritet 1.2, gdje su ciljne vrijednosti indikatora dostignute ili premašene, što potvrđuje visok stepen efektivnosti i pozitivan utjecaj na lokalnu ekonomiju. 
U okviru prvog strateškog cilja potrebno je izdvojiti projekte na koje su uložena značajna sredstva a to su Opremanje poslovnih zona sa infrastrukturnim sadržajem, TECH LAB i poslovni inkubator, ovaj projekat je uspostavljen i već se vide rezultati. Također, značajna je i kontinuirana podrška sajamskim manifestacijama ( 4 sajamske manifestacije). Ipak, pad količina otkupljenog mlijeka pokazuje da pozitivan ekonomski utjecaj nije podjednako zahvatio sve ciljne grupe. Poljoprivredni proizvođači, posebno proizvođači mlijeka i ruralna domaćinstva, nisu ostvarili jednak nivo koristi kao privredni sektor vezan za poslovne zone i investicije. Zbog toga se može zaključiti da je ekonomski utjecaj Strategije snažan u urbanom i privredno-investicionom segmentu, ali slabiji u ruralnom i proizvodnom sektoru.
U okviru strateškog cilja koji se odnosi na infrastrukturu, upravu i društveni razvoj, ostvaren je najširi društveni utjecaj. Ciljne grupe koje su imale najviše koristi su građani kao korisnici javne infrastrukture( Izgradnja apsortske infrastrukture, Adaptacija stare zgrade Centra za socijalni rad, izgradnja infrastrukture u mjesnim sredinama, Rekonstrukcija centra za kulturu kino sale i dr.), korisnici administrativnih usluga, mladi, sportski klubovi i učesnici sportskih manifestacija, organizacije civilnog društva, građani uključeni u lokalne inicijative, kao i ranjive grupe. Napredak u javnoj infrastrukturi i zadovoljstvu korisnika administrativnih usluga ukazuje na direktan pozitivan utjecaj na kvalitet života i pristup javnim uslugama. Indikatori koji se odnose na mlade, građanski aktivizam i uključivanje ranjivih grupa pokazuju da je Strategija imala i socijalno-integrativni efekat, jer je doprinijela većem uključivanju različitih kategorija stanovništva u lokalni razvoj. Ipak, izazovi u oblasti prostorno-planske dokumentacije i rast broja korisnika socijalne zaštite ukazuju da nisu svi razvojni problemi riješeni u dovoljnoj mjeri. To posebno pogađa građane kojima je potrebna socijalna podrška, kao i investitore i stanovništvo koje zavisi od jasnog prostornog planiranja.
U oblasti komunalnih usluga, okoliša i sigurnosti, utjecaj Strategije je neujednačen. Najpozitivniji efekti vidljivi su kod korisnika sistema vodosnabdijevanja i kanalizacione infrastrukture, gdje ostvareni indikatori pokazuju konkretno poboljšanje komunalnog standarda i kvaliteta života. Djelimičan utjecaj ostvaren je u oblasti zbrinjavanja otpada, ali pad zadovoljstva korisnika ukazuje da infrastrukturni ili organizacioni pomaci nisu u potpunosti prepoznati od strane građana. Najslabiji utjecaj zabilježen je u oblasti kvaliteta zraka, gdje pogoršanje indikatora ukazuje da mjere nisu proizvele očekivane pozitivne efekte na zdravlje i kvalitet života stanovništva. U oblasti zaštite i sigurnosti ostvareni su određeni funkcionalni rezultati, ali bez značajnijeg napretka u smanjenju minski sumnjivih površina, što znači da je utjecaj na sigurnost stanovništva i korištenje prostora ostao ograničen.
Shodno navedenom, Strategija razvoja Općine Tešanj za period 2023–2027. godina ostvarila je najvidljiviji utjecaj u oblastima ekonomskog razvoja, javne infrastrukture, administrativnih usluga, uključivanja mladih i razvoja komunalne infrastrukture. Najveću korist imale su ciljne grupe povezane sa privrednim razvojem, korisnici javnih usluga, mladi, sportske organizacije i građani uključeni u lokalne aktivnosti. S druge strane, slabiji ili ograničen utjecaj evidentan je kod ruralnih proizvođača, korisnika socijalne zaštite, stanovništva pogođenog lošim kvalitetom zraka i zajednica koje žive ili koriste prostor u blizini minski sumnjivih površina. Zbog toga se može zaključiti da je Strategija proizvela značajne pozitivne razvojne efekte, ali da buduće intervencije trebaju biti snažnije usmjerene prema sektorima i ciljnim grupama kod kojih indikatori pokazuju stagnaciju, pad ili nedovoljno ostvarenje ciljnih vrijednosti.

[bookmark: _Toc233213146]6.1.5. Nalazi evaluacije za kriterij održivosti
Nalazi evaluacije po kriteriju održivosti odnose se na procjenu trajnosti ostvarenih rezultata i pozitivnih učinaka Strategije razvoja Općine Tešanj za period 2023–2025. godina, odnosno na ocjenu u kojoj mjeri ostvarene promjene mogu biti zadržane i nakon završetka posmatranog perioda. Održivost se posebno posmatra kroz ostvarene indikatore, realizaciju strateških projekata, finansijsku realizaciju, institucionalne kapacitete Općine i potrebu za nastavkom intervencija u pojedinim sektorima.
Na osnovu analiziranih podataka može se zaključiti da održivost rezultata Strategije nije jednaka u svim oblastima. Najveći potencijal održivosti imaju intervencije koje su bile usmjerene na razvoj poslovne infrastrukture, povećanje broja poslovnih subjekata, unapređenje javne i komunalne infrastrukture, digitalnu transformaciju uprave, vodosnabdijevanje, kanalizacionu infrastrukturu i jačanje društvenih sadržaja. S druge strane, ograničena održivost prisutna je u oblastima koje zahtijevaju stalne, redovne i višegodišnje intervencije, kao što su poljoprivreda, socijalna zaštita, upravljanje otpadom, kvalitet zraka, toplifikacija, prostorno-plansko uređenje i smanjenje sigurnosnih rizika.
Ukupna finansijska vrijednost implementiranih projekata u 2025. godini iznosila je 23,6 miliona KM, što pokazuje da je Strategija i u trećoj godini realizacije zadržala visok investicioni i razvojni intenzitet. Finansijska realizacija u 2025. godini iznosila je 67,30%, dok je ukupna realizacija za period 2023–2025. godina iznosila 65,69%. Ovi podaci ukazuju da postoji značajan kontinuitet u provođenju strateških intervencija, ali i da održivost zavisi od sposobnosti Općine da nastavi koordinaciju projekata, osigura finansijska sredstva i upravlja projektima koji zavise od viših nivoa vlasti.
U sektoru ekonomskog razvoja, održivim se mogu ocijeniti učinci intervencija koje su doprinijele razvoju poslovne infrastrukture, rastu broja poslovnih subjekata, jačanju investicionog ambijenta i očuvanju zaposlenosti. Broj poslovnih subjekata na području općine Tešanj u 2025. godini iznosio je 3.071, što je više od polazne vrijednosti iz 2021. godine i više od ciljne vrijednosti planirane za 2027. godinu. Ovaj indikator pokazuje da je poslovno okruženje već dostiglo nivo koji ima potencijal dugoročne održivosti. Također, broj zaposlenih je povećan u odnosu na polaznu vrijednost, iako ciljna vrijednost za 2027. godinu još nije u potpunosti dostignuta. To ukazuje da su efekti na tržište rada pozitivni, ali zahtijevaju nastavak mjera podrške zapošljavanju, razvoju ljudskih resursa i povezivanju obrazovanja sa potrebama privrede.
Posebno se održivim mogu smatrati ulaganja u poslovne zone i poslovnu infrastrukturu. U 2025. godini za opremanje poslovnih zona realizovana su značajna sredstva, a ovaj tip ulaganja ima dugoročne efekte jer stvara osnovu za dolazak novih investitora, širenje postojećih firmi i otvaranje novih radnih mjesta. Istovremeno, realizacija projekata kao što su TECH LAB i poslovni inkubator dodatno jača održivost ekonomskog razvoja, jer se ne radi samo o fizičkoj infrastrukturi, nego i o stvaranju institucionalnog i razvojnog okvira za inovacije, poduzetništvo i nove poslovne ideje.
Međutim, održivost ekonomskih učinaka nije ravnomjerno raspoređena na sve ciljne grupe. Poljoprivredni sektor pokazuje slabiju održivost jer zavisi od kontinuiranih poticaja, stabilnog tržišta, otkupa i organizovane podrške proizvođačima. Raniji nalazi o padu količina otkupljenog mlijeka ukazuju da ruralna domaćinstva i proizvođači mlijeka nisu u jednakoj mjeri obuhvaćeni pozitivnim efektima ekonomskog razvoja kao privredni subjekti u poslovnim zonama. Zbog toga se može zaključiti da su učinci u oblasti privrede, investicija i poslovne infrastrukture relativno održivi, dok su učinci u poljoprivredi uslovljeni nastavkom redovne podrške.
U društvenom sektoru, održivost je izražena kroz visok obim realizovanih projekata i značajna ulaganja u javnu infrastrukturu, društvene sadržaje, socijalnu podršku, obrazovanje, sport, kulturu, mlade i ranjive grupe. U 2025. godini društveni sektor imao je najviši stepen finansijske realizacije u odnosu na ostale sektore, što ukazuje na snažan kontinuitet ulaganja u kvalitet života građana. Posebno su važna ulaganja u infrastrukturu u mjesnim sredinama, dječija igrališta, pješačke i biciklističke staze, zdravstvenu zaštitu, kulturne ustanove, sportske organizacije, udruženja građana i programe podrške socijalno osjetljivim kategorijama.
Održivi učinci u društvenom sektoru posebno su vidljivi kod projekata koji stvaraju trajnu infrastrukturu ili institucionalne kapacitete. Završetak nove školske zgrade u Medakovu, aktivnosti na objektu Centra za socijalni rad, ulaganja u javnu infrastrukturu i digitalna transformacija općinske uprave predstavljaju intervencije čiji se efekti mogu koristiti dugoročno. One doprinose boljoj dostupnosti javnih usluga, boljem kvalitetu života, većoj uključenosti građana i jačanju lokalnih institucija.
Istovremeno, održivost određenih društvenih programa zavisi od nastavka budžetske podrške. To se posebno odnosi na programe podrške mladima, stipendiranje studenata, podršku sportskim organizacijama, kulturne manifestacije, podršku udruženjima, pomoć socijalno ugroženim licima, podršku oboljeloj djeci, boračkim kategorijama, penzionerima i drugim ranjivim grupama. Ovi programi proizvode važne socijalne učinke, ali nisu samoodrživi bez institucionalne i finansijske podrške Općine.
Poseban izazov za održivost društvenog razvoja predstavlja oblast socijalne zaštite. Rast potreba za socijalnom podrškom pokazuje da ostvareni razvojni rezultati ne smanjuju automatski socijalnu ranjivost stanovništva. Zbog toga održivost u ovoj oblasti zahtijeva kombinaciju socijalnih mjera, zapošljavanja, podrške porodicama, podrške ranjivim grupama i jačanja kapaciteta ustanova socijalne zaštite. Održivost društvenog razvoja ne može se posmatrati samo kroz izgrađene objekte i realizovane projekte, već i kroz sposobnost lokalne zajednice da dugoročno odgovara na potrebe stanovništva.
U oblasti javne uprave, održivost je povezana sa digitalnom transformacijom, unapređenjem procedura i kontinuiranim praćenjem zadovoljstva građana. Izvještaj pokazuje da je digitalna transformacija općinske uprave u toku i da je izrađena mapa puta digitalne transformacije. Ovaj rezultat ima potencijal dugoročne održivosti jer stvara osnovu za moderniju, efikasniju i dostupniju upravu. Međutim, održivost zavisi od nastavka ulaganja u digitalne alate, obuku službenika, sigurnost podataka, pojednostavljenje procedura i redovno mjerenje zadovoljstva korisnika usluga.
U oblasti prostorno-planske dokumentacije, održivost je ograničena. Izvještaj pokazuje da je definisanje i izgradnja nove poslovne zone uslovljeno usvajanjem Prostornog plana. To znači da nepostojanje ili kašnjenje prostorno-planske dokumentacije može ograničiti održivost ekonomskih i infrastrukturnih učinaka. Bez planskog upravljanja prostorom otežava se realizacija novih poslovnih zona, infrastrukturnih projekata, stambenih politika i dugoročnog urbanog razvoja.
U sektoru okoliša i komunalne infrastrukture, održivost rezultata je djelimična i neujednačena. Najveći potencijal održivosti imaju projekti vodosnabdijevanja i kanalizacione infrastrukture. Rast broja domaćinstava obuhvaćenih javnim kanalizacionim sistemom, kao i nastavak aktivnosti na vodosnabdijevanju, predstavljaju dugoročno važne rezultate za građane, domaćinstva, privredne subjekte i javne ustanove. Završena Studija vodosnabdijevanja predstavlja osnovu za nastavak rješavanja ovog pitanja u punom kapacitetu, što ukazuje da su stvoreni preduslovi za održiv nastavak intervencija.
Međutim, projekti vodosnabdijevanja i kanalizacije zahtijevaju dalja ulaganja. U 2025. godini u ekološkom sektoru realizovano je 54,29% planiranih sredstava, što pokazuje da postoje izazovi u dinamici realizacije. Pored toga, određeni projekti, poput izgradnje kanalizacione mreže i vodosnabdijevanja, ulaze u 2026. godinu kroz već ugovorene poslove. To pokazuje da održivost nije ugrožena u smislu odustajanja od projekata, ali zavisi od nastavka finansiranja, tehničke realizacije i redovnog održavanja sistema.
Sistem zbrinjavanja komunalnog otpada pokazuje djelimičnu održivost. Broj korisnika organizovanog odvoza otpada je povećan u odnosu na polaznu vrijednost, što ukazuje na širenje obuhvata usluge. Međutim, raniji nalazi o padu zadovoljstva korisnika pokazuju da infrastrukturno ili organizaciono širenje sistema nije dovoljno ako građani ne percipiraju poboljšanje kvaliteta usluge. Zbog toga održivost u ovoj oblasti zahtijeva nastavak ulaganja u opremu, bolju organizaciju odvoza, komunikaciju sa korisnicima, edukaciju građana i razvoj principa cirkularne ekonomije.
U oblasti kvaliteta zraka, održivost pozitivnih učinaka je ograničena. Iako indikator PM10 za 2025. godinu pokazuje bolju vrijednost u odnosu na polaznu vrijednost i ciljnu vrijednost za 2027. godinu, nalazi o drugim okolišnim pokazateljima i potreba za nastavkom mjera ukazuju da se ova oblast ne može smatrati trajno riješenom. Kvalitet zraka zavisi od više faktora, uključujući individualna ložišta, saobraćaj, energetsku efikasnost, toplifikaciju, korištenje obnovljivih izvora energije i ponašanje građana. Zbog toga je održivost u ovoj oblasti moguća samo uz nastavak sistemskih mjera, posebno projekata utopljavanja, iskorištenja solarne energije, toplifikacije i smanjenja emisija.
U oblasti zaštite i sigurnosti, održivost je povezana sa jačanjem kapaciteta civilne zaštite, opremanjem službi zaštite i spašavanja i aktivnostima prevencije prirodnih i drugih nesreća. Ulaganja u opremanje službi zaštite i spašavanja imaju dugoročan karakter jer povećavaju spremnost lokalne zajednice za odgovor na rizike. Ipak, održivost je ograničena kada su u pitanju sigurnosni izazovi koji zahtijevaju dugotrajnije i koordinirane intervencije, naročito smanjenje minski sumnjivih površina i upravljanje rizicima od klizišta i drugih prirodnih nesreća.
Ključni strateški projekti pokazuju da je dio najvažnijih intervencija već završen ili je u fazi realizacije. Završeni projekti, kao što su TECH LAB i poslovni inkubator, nova školska zgrada u Medakovu i aktivnosti na Centru za socijalni rad, stvaraju osnovu za dugoročne učinke. Projekti koji su u toku, poput prolaska koridora kroz područje općine, digitalne transformacije uprave, stambenog zbrinjavanja mladih, vodosnabdijevanja i kanalizacione mreže, predstavljaju razvojne procese čija će održivost zavisiti od nastavka realizacije do kraja strateškog perioda. Posebno je važno da su pojedini poslovi već ugovoreni i prenose se u 2026. godinu, što pokazuje kontinuitet implementacije.
Ukupno posmatrano, Strategija razvoja Općine Tešanj za period 2023–2025. godina ostvarila je rezultate koji u značajnom dijelu imaju potencijal održivosti. Najodrživiji rezultati ostvareni su u oblastima poslovne infrastrukture, rasta broja poslovnih subjekata, javne infrastrukture, digitalizacije uprave, vodosnabdijevanja, kanalizacione infrastrukture, obrazovne i društvene infrastrukture, te jačanja kapaciteta lokalne zajednice.
S druge strane, održivost je ograničena u oblastima koje zahtijevaju stalnu institucionalnu i finansijsku podršku. To se posebno odnosi na poljoprivredu, socijalnu zaštitu, podršku mladima i ranjivim grupama, upravljanje otpadom, kvalitet zraka, toplifikaciju, prostorno planiranje i sigurnost prostora. Buduće intervencije potrebno je usmjeriti prema sektorima i ciljnim grupama kod kojih indikatori pokazuju stagnaciju, nedovoljno ostvarenje ciljnih vrijednosti ili zavisnost od kontinuirane podrške.
Nalaze o održivosti treba posmatrati kao procjenu zasnovanu na podacima za prve tri godine implementacije Strategije. Puna održivost učinaka moći će se pouzdanije ocijeniti nakon završetka strateškog perioda, kada bude moguće utvrditi da li su ostvareni rezultati zadržani, prošireni i institucionalizirani. Ipak, dosadašnji nalazi pokazuju da Općina Tešanj ima stabilnu osnovu za nastavak održivog razvoja, uz potrebu jačeg fokusiranja na sektore u kojima pozitivni efekti još nisu dovoljno trajni ili ravnomjerno raspoređeni na sve ciljne grupe.

[bookmark: _Toc233213147]6.2. Procjena modela upravljanja i institucionalnih kapaciteta
Unutrašnja organizacija općinske uprave uređena je Pravilnikom o unutrašnjoj sistematizaciji i organizaciji. Općina Tešanja svoje nadležnosti obavlja kroz 6 službi i to: Služba za društvene djelatnosti i investicije, koju čine tri odjeljenja; Služba za finansije, privredu, komunalne i inspekcijske poslove, koju čine četiri odjeljenja; Služba za katastar, urbanizam i imovinsko-pravne poslove, koju čine tri odjeljenja; Služba civilne zaštite, koju čine tri odjeljenja; Služba za boračko-invalidsku zaštitu i opću upravu, koju čine tri odjeljenja i
Služba za internu reviziju.

Broj popunjenih radnih mjesta predviđenih sistematizacijom unutar općinskog organa uprave je 95 državnih službenika i namještenika.

Mogući institucionalni izazov za održivost provedbe Strategije razvoja Općine Tešanj odnosi se na organizaciono pozicioniranje poslova upravljanja razvojem. Imajući u vidu kompleksnost Strategije, broj strateških ciljeva, prioriteta, mjera, indikatora i projekata, kao i činjenicu da se dio projekata realizuje u saradnji sa višim nivoima vlasti, javnim preduzećima, ustanovama, privredom i drugim akterima, neophodno je osigurati jasnu, funkcionalnu i razvojno orijentisanu organizacionu jedinicu unutar općinske uprave.
U tom smislu, održivost sistema strateškog planiranja, implementacije, praćenja i izvještavanja bila bi značajno unaprijeđena uspostavljanjem posebnog odsjeka za upravljanje razvojem, koji bi obuhvatio i poslove odjeljenja za investicije. Takav odsjek trebao bi biti nadležan za koordinaciju pripreme i implementacije razvojnih projekata, praćenje ostvarenja indikatora, pripremu izvještaja o realizaciji Strategije, koordinaciju sa višim nivoima vlasti i donatorima, pripremu projektnih prijedloga, praćenje javnih poziva i eksternih izvora finansiranja, kao i za povezivanje razvojnih, investicionih i planskih procesa.
Postojeće pozicioniranje poslova upravljanja razvojem u okviru službe koja primarno obavlja poslove boračko-invalidske zaštite i opće uprave, odnosno u stručnom odjelu Općine, ne predstavlja optimalno organizaciono rješenje za dugoročnu održivost razvojnih procesa. Poslovi upravljanja razvojem po svojoj prirodi zahtijevaju međusektorsku koordinaciju, stalno praćenje indikatora, projektno planiranje, investiciono upravljanje i komunikaciju sa širokim krugom institucionalnih i vaninstitucionalnih aktera. Zbog toga ih je potrebno organizaciono izdvojiti i funkcionalno povezati sa poslovima investicija, kako bi razvojna funkcija općine imala jasniji mandat, veći operativni kapacitet i veću odgovornost za ostvarenje strateških ciljeva.
Uspostavljanje odsjeka za upravljanje razvojem doprinijelo bi boljoj održivosti Strategije jer bi se smanjio rizik fragmentiranog praćenja projekata, neujednačenog prikupljanja podataka, kašnjenja u pripremi izvještaja i nedovoljne koordinacije između službi. Također, ovaj odsjek bi omogućio da se strateški projekti ne posmatraju samo kao pojedinačne aktivnosti, nego kao povezani razvojni procesi koji zahtijevaju kontinuirano planiranje, praćenje, finansiranje i evaluaciju.
U proteklom periodu Općinska uprava je osigurala kontinuitet u planiranju, praćenju i izvještavanju o realizaciji strateških ciljeva kroz rad nadležnih službi i koordinacionih mehanizama, uz postepeno unapređenje sistema upravljanja razvojem zasnovanog na rezultatima. Uočen je napredak u korištenju indikatora i planiranju aktivnosti u skladu sa strateškim prioritetima.
Vođe projekata su angažovane rješenjem Općinskog načelnika iz reda uposlenika u administraciji i javnim ustanovama i preduzećima. Samo u par slučajeva su imenovana lica iz nevladinog sektora koja su uspješno volonterski radila na realizaciji projekata. 
Saradnja sa ključnim akterima na lokalnom, kantonalnom i višim nivoima vlasti, kao i sa privrednim subjektima, obrazovnim institucijama, organizacijama civilnog društva i međunarodnim partnerima, bila je značajan faktor u realizaciji razvojnih projekata u 2025. godini. Ova saradnja je doprinijela mobilizaciji dodatnih finansijskih i tehničkih resursa, te boljoj usklađenosti lokalnih razvojnih inicijativa sa širim razvojnim politikama.
U procesnom smislu je osigurana je integracija svih sudionika i zainteresovanih strana putem elektronskog portala na kome se nalazi svi godišnji planovi rada: aktivnosti, vremenski okvir i planirani budžet projekta ali i realizacija svih važnijih događaja u svakoj aktivnosti po svim projektima. Isto tako je omogućen trenutni monitoring rukovodilaca na svim nivoima, posebno pomoćnika općinskog načelnika i načelnika koji mogu bilo kada vidjeti aktivnosti koje su u kašnjenju ili zastoju i pomoći neposrednom podrškom.
Da bi Općina u narednom periodu mogla na efikasan način realizirati planirane programe, odnosno mjere, neophodno je nastaviti sa jačanjem organizacijskih i kadrovskih kapaciteta. S obzirom na sve veći broj projekata i aktivnosti koje Općina realizuje, postoji potreba za dodatnim kadrovskim jačanjem i organizovanjem, te je to svakako nešto na čemu bi u narednom periodu trebalo raditi. 











[bookmark: _Toc233213148]7. ZAKLJUČCI I PREPORUKE
[bookmark: _Toc233213149]7.1. Zaključci zasnovani na nalazima evaluacije i procjeni modela upravljanja razvojem
Zaključci i preporuke predstavljeni su u skladu sa ključnim temama evaluacije: relevantnost, efikasnost/djelotvornost, efektivnost/učinkovitost, utjecaj, održivost, te upravljanje razvojem i institucionalni kapaciteti. Zaključci su zasnovani na analizi stepena realizacije strateških ciljeva, prioriteta, mjera i indikatora Strategije razvoja Općine Tešanj za period 2023–2027. godina, sa fokusom na period evaluacije 2023–2025. godina, kao i na procjeni finansijske realizacije, ostvarenih učinaka i organizacionih pretpostavki za nastavak implementacije Strategije.
Evaluacija pokazuje da je Strategija razvoja Općine Tešanj u prve tri godine implementacije ostvarila značajan napredak u više razvojnih oblasti. Najvidljiviji rezultati ostvareni su u ekonomskom razvoju, razvoju poslovne infrastrukture, rastu broja poslovnih subjekata, unapređenju javne infrastrukture, komunalnim uslugama, digitalizaciji uprave, razvoju društvenih sadržaja i jačanju kapaciteta lokalne zajednice. Istovremeno, evaluacija ukazuje na potrebu dodatnog usmjeravanja intervencija prema oblastima i ciljnim grupama kod kojih su indikatori pokazali slabiji napredak, stagnaciju ili zavisnost od stalne institucionalne i finansijske podrške.
Posebno je važno naglasiti da je Strategija zadržala visok nivo investicionog i razvojnog intenziteta. Ukupna finansijska vrijednost implementiranih projekata u 2025. godini iznosila je 23,6 miliona KM, dok je ukupna finansijska realizacija za period 2023–2025. godina iznosila 65,69%. Ovi podaci potvrđuju kontinuitet u provođenju strateških intervencija, ali istovremeno ukazuju da je za naredni period potrebno jačati operativno planiranje, koordinaciju projekata, praćenje indikatora i povezivanje budžetskog planiranja sa strateškim prioritetima.
[bookmark: _Toc233213150]7.1.1. Zaključci evaluacije na temu relevantnosti
Na osnovu nalaza evaluacije može se zaključiti da su strateški ciljevi, prioriteti i mjere Strategije razvoja Općine Tešanj i dalje relevantni za razvojne potrebe lokalne zajednice. Strateški ciljevi su usklađeni sa ključnim javnim potrebama, posebno u oblastima ekonomskog razvoja, zapošljavanja, razvoja poslovne infrastrukture, unapređenja javnih usluga, društvenog razvoja, komunalne infrastrukture, zaštite okoliša i sigurnosti građana.
Strateški cilj 1, koji se odnosi na Tešanj kao poželjno mjesto za investicije i inovacije, ostaje visoko relevantan jer odgovara potrebama privrednih subjekata, investitora, nezaposlenih osoba, mladih i lokalne zajednice u cjelini. Rast broja poslovnih subjekata i nastavak ulaganja u poslovnu infrastrukturu potvrđuju opravdanost ovog strateškog usmjerenja. Ipak, nalazi ukazuju da ekonomski razvoj nije ravnomjerno raspoređen po svim sektorima, jer poljoprivreda i ruralni razvoj zahtijevaju dodatnu pažnju, posebno imajući u vidu pad količina otkupljenog mlijeka i potrebu za stabilnijom podrškom poljoprivrednim proizvođačima.
Strateški cilj 2, koji se odnosi na Tešanj kao sredinu ugodnog življenja, također je relevantan jer obuhvata širok spektar javnih potreba: razvoj infrastrukture u urbanim i ruralnim područjima, digitalizaciju javne uprave, društvene sadržaje, socijalnu sigurnost, uključivanje građana, podršku mladima i jačanje društvenog aktivizma. Ovaj strateški cilj odgovara potrebama građana kao korisnika javnih usluga, mladih, sportskih i kulturnih organizacija, udruženja građana, ranjivih grupa i korisnika socijalne zaštite. Međutim, rast potreba u socijalnoj zaštiti i izazovi u oblasti prostorno-planske dokumentacije pokazuju da se prioriteti u ovom strateškom cilju trebaju dodatno precizirati i usmjeriti.
Strateški cilj 3, koji se odnosi na Tešanj kao sredinu zelenog rasta i čiste energije, ostaje relevantan zbog značaja vodosnabdijevanja, kanalizacione infrastrukture, upravljanja otpadom, kvaliteta zraka, zaštite okoliša i sigurnosti građana. Ovaj cilj je posebno važan za kvalitet života stanovništva, javno zdravlje i dugoročnu održivost lokalnog razvoja. Ipak, nalazi pokazuju da su rezultati u ovom strateškom cilju neujednačeni, posebno u oblasti kvaliteta zraka, upravljanja otpadom i smanjenja minski sumnjivih površina, zbog čega je potrebno dodatno fokusiranje budućih intervencija.
Strategija razvoja Općine Tešanj zadržava visok stepen relevantnosti, ali se u narednom periodu preporučuje preciznije usklađivanje pojedinih mjera sa promjenama u okruženju, potrebama ciljnih grupa i realnim kapacitetima za implementaciju.
[bookmark: _Toc233213151]7.1.2. Zaključci evaluacije na temu efikasnosti / djelotvornosti
Nalazi evaluacije pokazuju da je implementacija Strategije razvoja Općine Tešanj u periodu 2023–2025. godina ostvarila značajan stepen finansijske realizacije, ali uz različitu dinamiku po sektorima i godinama. Ukupna realizacija finansijskog okvira za period 2023–2025. godina iznosila je 65,69%, što ukazuje na solidan stepen djelotvornosti u korištenju raspoloživih resursa, posebno imajući u vidu kompleksnost finansiranja, veliki broj projekata i zavisnost pojedinih projekata od viših nivoa vlasti.
U 2025. godini ukupna realizacija iznosila je 67,30%, pri čemu je društveni sektor ostvario najviši stepen realizacije, dok su ekonomski i ekološki sektor imali niži stepen finansijske realizacije. Ovakvi nalazi ukazuju da postoji različit nivo operativne spremnosti i dinamike realizacije po sektorima. Projekti koji zavise od viših nivoa vlasti, vanjskih izvora finansiranja ili složenijih administrativnih i tehničkih procedura imali su izraženija odstupanja od plana.
Efikasnost je posebno vidljiva kod projekata koji su direktno u nadležnosti Općine i gdje postoje jasniji operativni kapaciteti, budžetska sredstva i institucionalna kontrola nad realizacijom. U tim slučajevima postignuti su bolji rezultati u odnosu na planirana sredstva i aktivnosti. S druge strane, kod projekata koji zavise od vanjskih aktera, poput velikih infrastrukturnih zahvata, cestovne infrastrukture, određenih projekata vodosnabdijevanja, kanalizacije i projekata povezanih sa višim nivoima vlasti, efikasnost je ograničena faktorima koji nisu u potpunoj nadležnosti Općine.
Posebno je važno da se u narednom periodu unaprijedi veza između godišnjeg plana implementacije Strategije i budžeta Općine. Planiranje projekata treba biti zasnovano na realnim pretpostavkama za realizaciju, uključujući spremnost projektne dokumentacije, riješene imovinsko-pravne odnose, obezbijeđene izvore finansiranja, kapacitete nosilaca projekata i realne rokove implementacije. Na taj način se može povećati stepen realizacije i smanjiti odstupanje između planiranih i realizovanih sredstava.
Na osnovu navedenog, efikasnost implementacije Strategije može se ocijeniti zadovoljavajućom, ali uz potrebu dodatnog unapređenja operativnog planiranja, finansijskog programiranja, koordinacije sa višim nivoima vlasti i praćenja realizacije projekata.

[bookmark: _Toc233213152]7.1.3. Zaključci evaluacije na temu efektivnosti / učinkovitosti
Efektivnost Strategije razvoja Općine Tešanj procjenjuje se kroz stepen ostvarenja strateških ciljeva, prioriteta i indikatora u odnosu na njihove polazne i ciljne vrijednosti. Nalazi evaluacije pokazuju da je Strategija ostvarila vidljive rezultate, ali da stepen efektivnosti nije jednak u svim oblastima.
U okviru Strateškog cilja 1 ostvareni su značajni rezultati u razvoju poslovnog ambijenta, povećanju broja poslovnih subjekata, jačanju poslovne infrastrukture i smanjenju nezaposlenosti. Broj poslovnih subjekata je premašio ciljnu vrijednost za 2027. godinu, što ukazuje na visok stepen efektivnosti u ovoj oblasti. Istovremeno, broj zaposlenih pokazuje pozitivan trend, ali ciljna vrijednost još nije u potpunosti dostignuta. Ovi nalazi potvrđuju da su mjere usmjerene na razvoj privrede, investicija i poslovne infrastrukture učinkovite, ali da je potrebno nastaviti intervencije usmjerene na zapošljavanje, razvoj ljudskih resursa i usklađivanje obrazovanja sa potrebama tržišta rada.
U okviru Strateškog cilja 2 ostvaren je najširi spektar pozitivnih rezultata. Napredak je vidljiv u javnoj infrastrukturi, administrativnim uslugama, sportskim i kulturnim sadržajima, podršci mladima, građanskom aktivizmu i uključivanju ranjivih grupa. Posebno je značajno da je društveni sektor u 2025. godini imao visok stepen finansijske realizacije, što ukazuje na snažan fokus Općine na kvalitet života građana. Ipak, efektivnost je ograničena u oblastima prostorno-planske dokumentacije i socijalne zaštite, gdje postoje indikatori koji zahtijevaju preciznije praćenje i dodatne intervencije.
U okviru Strateškog cilja 3 efektivnost je neujednačena. Najbolji rezultati ostvareni su u oblasti vodosnabdijevanja i kanalizacione infrastrukture, gdje su stvorene pretpostavke za dugoročno poboljšanje komunalnih usluga. U oblasti organizovanog odvoza otpada evidentan je rast obuhvata korisnika, ali pad zadovoljstva korisnika ukazuje da povećanje obuhvata nije dovoljno ako nije praćeno percepcijom boljeg kvaliteta usluge. U oblasti kvaliteta zraka, iako pojedini indikatori pokazuju poboljšanja, nalazi ukazuju da je potreban oprez jer ova oblast zavisi od višegodišnjih sistemskih mjera.
U prve tri godine implementacije strategije ostvarila  je zadovoljavajući stepen efektivnosti, posebno u ekonomskom razvoju, javnoj infrastrukturi, društvenim sadržajima i komunalnoj infrastrukturi. Međutim, potrebno je dodatno unaprijediti indikatore, redovno prikupljanje podataka i mjere u oblastima u kojima su efekti slabiji ili nedovoljno stabilni.
[bookmark: _Toc233213153]7.1.4. Zaključci evaluacije na temu utjecaja
Nalazi evaluacije pokazuju da je Strategija razvoja Općine Tešanj proizvela značajne pozitivne promjene za više ciljnih grupa. Najizraženiji utjecaj ostvaren je kod privrednih subjekata, investitora, zaposlenih i nezaposlenih osoba, korisnika javnih i administrativnih usluga, mladih, sportskih i kulturnih organizacija, udruženja građana, korisnika komunalnih usluga i stanovništva u urbanim i ruralnim područjima.
U oblasti ekonomskog razvoja, pozitivan utjecaj Strategije ogleda se u rastu broja poslovnih subjekata, razvoju poslovne infrastrukture i stvaranju povoljnijeg ambijenta za investicije i zapošljavanje. Ovaj utjecaj je posebno važan za privredni sektor i radno aktivno stanovništvo. Međutim, utjecaj nije ravnomjerno raspoređen na sve ciljne grupe. Ruralni proizvođači i poljoprivredna domaćinstva, posebno proizvođači mlijeka, nisu u jednakoj mjeri obuhvaćeni pozitivnim efektima ekonomskog razvoja, što ukazuje na potrebu dodatnog usmjeravanja mjera prema ruralnom sektoru.
U društvenom sektoru, utjecaj Strategije je širok i vidljiv kroz ulaganja u javnu infrastrukturu, društvene sadržaje, obrazovanje, sport, kulturu, zdravstvo, socijalnu zaštitu, podršku mladima i podršku ranjivim grupama. Ove intervencije doprinijele su kvalitetu života građana, boljoj dostupnosti usluga i većoj uključenosti različitih grupa stanovništva u lokalni razvoj. Posebno pozitivan utjecaj imaju mjere koje se odnose na mlade, stipendiranje, podršku sportskim organizacijama, omladinske projekte i društveni aktivizam.
U oblasti komunalnih usluga, okoliša i sigurnosti, utjecaj Strategije je djelimičan i neujednačen. Najpozitivniji efekti ostvareni su u vodosnabdijevanju i kanalizacionoj infrastrukturi, dok su slabiji efekti evidentni u oblasti upravljanja otpadom, kvaliteta zraka i sigurnosnih izazova povezanih sa minski sumnjivim površinama. 
Strategija je proizvela značajan razvojni utjecaj, ali je za naredni period potrebno jačati ciljano usmjeravanje intervencija prema grupama i oblastima kod kojih su efekti slabiji: ruralni proizvođači, korisnici socijalne zaštite, stanovništvo pogođeno lošim kvalitetom zraka, korisnici usluga upravljanja otpadom i zajednice koje žive ili koriste prostor u blizini minski sumnjivih površina.
[bookmark: _Toc233213154]7.1.5. Zaključci evaluacije na temu održivosti
Održivost rezultata Strategije razvoja Općine Tešanj zavisi od vrste intervencija, ostvarenih indikatora, finansijskih mogućnosti, institucionalnih kapaciteta i sposobnosti Općine da nastavi realizaciju započetih strateških projekata. Nalazi evaluacije pokazuju da održivost nije jednaka u svim oblastima.
Najveći potencijal održivosti imaju intervencije koje su usmjerene na izgradnju trajne infrastrukture, razvoj poslovnih zona, rast broja poslovnih subjekata, digitalnu transformaciju uprave, vodosnabdijevanje, kanalizacionu infrastrukturu, obrazovne i društvene objekte, te jačanje institucionalnih kapaciteta lokalne zajednice. Ovi rezultati stvaraju dugoročne koristi i mogu nastaviti proizvoditi pozitivne efekte i nakon završetka pojedinačnih projekata.
U ekonomskom sektoru, održivim se mogu ocijeniti rezultati povezani sa razvojem poslovne infrastrukture, rastom broja poslovnih subjekata i jačanjem investicionog ambijenta. Međutim, održivost u poljoprivredi je ograničena jer ovaj sektor zavisi od stalnih poticaja, stabilnog tržišta, organizovanog otkupa i kontinuirane podrške proizvođačima. Zbog toga poljoprivredni i ruralni sektor zahtijevaju poseban tretman u narednom periodu.
U društvenom sektoru, održivost je izražena kod infrastrukturnih i institucionalnih projekata, ali je ograničena kod programa koji zavise od godišnje budžetske podrške, kao što su podrška mladima, sportu, kulturi, udruženjima, socijalno ugroženim licima, penzionerima, boračkim kategorijama i drugim ranjivim grupama. Ovi programi su važni i opravdani, ali njihova održivost zavisi od nastavka finansiranja i jasnog programskog usmjeravanja.
U sektoru okoliša i komunalne infrastrukture, održivost je najizraženija kod projekata vodosnabdijevanja i kanalizacije, dok su upravljanje otpadom, kvalitet zraka, toplifikacija i sigurnost prostora oblasti koje zahtijevaju dugoročne i kontinuirane intervencije. Posebno je važno nastaviti projekte koji ulaze u 2026. godinu, uključujući izgradnju sportske infrastrukture, vodosnabdijevanje i kanalizacionu mrežu.
Strategija ima značajan potencijal održivosti, ali je za očuvanje postignutih rezultata potrebno osigurati institucionalni kontinuitet, stabilno finansiranje, redovno održavanje infrastrukture, bolje praćenje indikatora i snažniju koordinaciju razvojnih projekata.
[bookmark: _Toc233213155]7.1.6. Zaključci evaluacije na temu upravljanja razvojem i institucionalnih kapaciteta
Nalazi evaluacije ukazuju da Općina Tešanj ima uspostavljene osnovne kapacitete za strateško planiranje, implementaciju i izvještavanje, ali da postojeći organizacioni model nije u potpunosti optimalan za složenost poslova upravljanja razvojem. Strategija obuhvata veliki broj strateških ciljeva, prioriteta, mjera, indikatora i projekata, uključujući projekte koji zavise od viših nivoa vlasti, javnih preduzeća, ustanova, privrede, donatora i drugih aktera. Zbog toga upravljanje razvojem zahtijeva snažnu, jasno pozicioniranu i funkcionalno povezanu organizacionu jedinicu.
Poseban institucionalni izazov predstavlja činjenica da poslovi upravljanja razvojem ne bi trebali biti smješteni u okviru službe koja primarno obavlja poslove boračko-invalidske zaštite i opće uprave, odnosno u stručnom odjelu općine. Poslovi upravljanja razvojem po svojoj prirodi zahtijevaju stalnu koordinaciju sa svim službama, praćenje indikatora, pripremu i implementaciju projekata, povezivanje sa budžetom, komunikaciju sa višim nivoima vlasti i donatorima, te praćenje realizacije strateških projekata.
Zbog toga je neophodno uspostaviti poseban odsjek za upravljanje razvojem, koji bi uključivao i poslove odjeljenja za investicije. Takav odsjek trebao bi imati jasan mandat za koordinaciju pripreme i implementacije razvojnih i investicionih projekata, praćenje ostvarenja indikatora, pripremu izvještaja o realizaciji Strategije, praćenje javnih poziva i eksternih izvora finansiranja, koordinaciju sa višim nivoima vlasti, te osiguranje povezanosti strateškog, investicionog i budžetskog planiranja.
Uspostavljanje odsjeka za upravljanje razvojem doprinijelo bi većoj institucionalnoj održivosti Strategije, smanjenju fragmentiranosti u praćenju projekata, boljoj koordinaciji između službi, kvalitetnijem prikupljanju podataka, bržoj pripremi projektnih prijedloga i efikasnijem korištenju vanjskih izvora finansiranja. Ovaj odsjek bi trebao biti centralna razvojna tačka Općine, ali uz obaveznu saradnju sa svim službama, javnim ustanovama, javnim preduzećima i vanjskim partnerima.
Dakle, postojeći sistem upravljanja razvojem potrebno je dodatno institucionalno ojačati. Bez jasno pozicionirane organizacione jedinice za upravljanje razvojem i investicijama, postoji rizik da se implementacija Strategije oslanja na pojedinačne službe i ad hoc koordinaciju, što može umanjiti efikasnost, efektivnost i održivost strateških intervencija.




[bookmark: _Toc233213156]7.2. Preporuke za unapređenje implementacije Strategije razvoja Općine Tešanj

[bookmark: _Toc233213157]Ključni pozitivni nalazi evaluacije
U evaluacionom periodu 2023–2025. ističu se sljedeći ostvareni pozitivni efekti:
· Općina Tešanj pokazuje snažnu privrednu dinamiku i rast fiskalnog prometa poslovnih subjekata, što potvrđuje rast broja firmi u poslovnim zonama i pozitivna pokrivenost uvoza izvozom. Poslovne zone se mogu ocijeniti kao jedan od najuspješnijih instrumenata lokalnog razvoja u okviru Strategije.
· Zabilježen je pad nezaposlenosti u odnosu na polaznu vrijednost, a ciljna vrijednost za 2027. godinu već je dostignuta. To ukazuje da lokalno tržište rada pokazuje otpornost i određeni stepen sposobnosti apsorpcije radne snage.
· U oblasti društvenog razvoja, broj sportskih manifestacija višestruko je premašio ciljnu vrijednost, što pokazuje visok stepen društvenog aktivizma i dostupnosti sportskih sadržaja.
· Broj aktivnih udruženja građana približio se ciljnoj vrijednosti za 2027. godinu, što ukazuje na jačanje civilnog društva i participacije građana.
· Uključenost ranjivih grupa u obrazovni sistem pokazuje pozitivan trend, što je važno za dugoročnu socijalnu inkluziju.
· Postotak vodosnabdijevanja putem J.P. Rad kontinuirano raste, što ukazuje na stabilan napredak u pružanju osnovnih komunalnih usluga.
· U oblasti javne infrastrukture ostvaren je važan kvalitativni pomak kroz obuhvat područja općine cestama višeg ranga.

[bookmark: _Toc233213158]Ključni izazovi i slabosti
· Najveći izazov u okviru Strateškog cilja 1 odnosi se na pad količina otkupljenog mlijeka, jer vrijednost u 2025. godini značajno zaostaje za ciljnom vrijednošću za 2027. godinu. To može ukazivati na strukturne probleme u ruralnoj ekonomiji i poljoprivrednim lancima vrijednosti.
· U oblasti javne uprave i lokalnog razvoja, nije vidljiv napredak kod pokrivenosti općine prostorno-planskom dokumentacijom, ali su u toku procesi koji su preduslov donošenja navedenih planskih dokumenata, što će dodatno uticati na buduće investicije i infrastrukturni razvoj.
· Rast broja korisnika socijalne zaštite zahtijeva dodatnu analizu, jer može ukazivati na povećane socijalne potrebe stanovništva, ali i na bolji obuhvat korisnika. Bez dodatnog objašnjenja nije moguće dati jednoznačnu ocjenu.
· Sistem upravljanja komunalnim otpadom pokazuje pad zadovoljstva korisnika u odnosu na 2023. godinu, što ukazuje na potrebu za unapređenjem kvaliteta usluge nastavka ulaganja u vodovodnu i kanalizacionu infrastrukturu.
· Kvalitet zraka predstavlja najslabiju oblast evaluacije. Nagli rast prekoračenja koncentracija SO₂ i pojava prekoračenja NO₂ u 2025. godini ukazuju na ozbiljan rizik za ostvarenje strateških ciljeva u oblasti okoliša.
· Pojedini indikatori imaju metodološke slabosti, jer ciljne vrijednosti nisu logično usklađene sa ostvarenim vrijednostima ili nisu jasno kvantificirane. To se posebno odnosi na indikatore: broj novih investicija, broj korisnika socijalne zaštite, broj zaposlenih mladih lica i indikatore označene samo sa „Da/Ne“.
Na osnovu provedenih nalaza evaluacije i prethodno iznesenih zaključaka, predlažu se sljedeće preporuke za unapređenje implementacije Strategije razvoja Općine Tešanj u preostalom periodu važenja Strategije:
P.1. Uspostaviti poseban odsjek za upravljanje razvojem i investicijama.
Neophodno je uspostaviti funkcionalan odsjek za upravljanje razvojem, koji će objediniti poslove strateškog planiranja, praćenja implementacije Strategije, izvještavanja, pripreme projektnih prijedloga, koordinacije sa višim nivoima vlasti i donatorima, te poslove investicija. Poslovi upravljanja razvojem ne bi trebali biti organizaciono podređeni službi čiji je primarni djelokrug boračko-invalidska zaštita i opća uprava, jer se radi o međusektorskoj, razvojnoj i investicionoj funkciji. 
P.2. Unaprijediti sistem praćenja indikatora i prikupljanja podataka.
Iako postoji elektronski sistem za praćenje projekata i realizacije strategije, potrebno je uspostaviti jasniji sistem prikupljanja, obrade i verifikacije podataka za sve strateške, prioritetne i projektne indikatore. Za svaki indikator potrebno je definisati nosioca prikupljanja podataka, izvor podataka, metodologiju obračuna, rokove dostavljanja i način verifikacije. Posebnu pažnju treba posvetiti indikatorima kod kojih postoje metodološke nejasnoće (indikatori „Ne/Da“), nedostatak podataka ili nelogične ciljne vrijednosti. Pojedini prioriteti su preširoko definisani i potrebno ih je redefinisati u narednom periodu. Razlog je što ne omogućavaju u potpunosti valjano praćenje napretka, a time i ocjenu relevantnosti naspram strateških ciljeva u cjelini.
P.3. Uskladiti godišnje planove implementacije Strategije sa budžetom i realnim kapacitetima za realizaciju.
Godišnji planovi implementacije trebaju biti realno povezani sa budžetom, projektnom dokumentacijom, izvorima finansiranja i operativnim kapacitetima nosilaca projekata. U planove ne treba uključivati projekte za koje ne postoje realne pretpostavke za realizaciju u posmatranoj godini, osim ako se jasno označe kao projekti u pripremi ili projekti zavisni od viših nivoa vlasti.
P.4. Jačati koordinaciju sa višim nivoima vlasti za projekte koji nisu u potpunoj nadležnosti Općine.
S obzirom na to da dio strateških projekata zavisi od ZDK, FBiH, BiH, javnih preduzeća i drugih vanjskih aktera, potrebno je uspostaviti sistem redovnog praćenja statusa tih projekata. Preporučuje se vođenje posebne evidencije projekata koji zavise od viših nivoa vlasti, sa jasno definisanim statusom, rokovima, odgovornim institucijama, rizicima i narednim koracima.
P.5. Nastaviti ulaganja u poslovnu infrastrukturu, inovacije i razvoj ljudskih resursa.
Potrebno je nastaviti ulaganja u poslovne zone, poslovnu infrastrukturu, TECH LAB, poslovni inkubator, digitalizaciju poslovanja, podršku inovacijama i povezivanje obrazovanja sa potrebama privrede. Posebno je važno razvijati programe za deficitarna zanimanja, stručne vještine, kompetencije mladih i saradnju između privrede, srednjih škola i Centra za obrazovanje odraslih.

P.6. Posebno usmjeriti mjere prema poljoprivredi i ruralnom razvoju.
Zbog slabijih pokazatelja u ruralnom sektoru, posebno u oblasti otkupa mlijeka, potrebno je osmisliti dodatne mjere podrške poljoprivrednim proizvođačima. Preporučuje se podrška udruživanju proizvođača, modernizaciji proizvodnje, promociji lokalnih proizvoda, razvoju kratkih lanaca snabdijevanja i povezivanju poljoprivrede sa turizmom.
P.7. Unaprijediti prostorno-plansku dokumentaciju kao preduslov za razvojne i investicione projekte.
Potrebno je ubrzati aktivnosti na donošenju, usklađivanju i ažuriranju prostorno-planske dokumentacije, jer ona predstavlja preduslov za nove poslovne zone, infrastrukturne projekte, stambenu politiku, upravljanje prostorom i dugoročni urbani razvoj. Posebno je važno da se prostorno planiranje poveže sa investicionim i razvojnim prioritetima.
P.8. Nastaviti i programski precizirati podršku mladima, sportu, kulturi i civilnom društvu.
Podrška mladima, sportskim organizacijama, kulturnim ustanovama, udruženjima građana i omladinskim projektima treba se nastaviti, ali uz jasnije pokazatelje učinka. Preporučuje se da se programi podrške vežu za mjerljive rezultate, kao što su broj uključenih mladih, broj podržanih projekata, broj korisnika, održivost inicijativa, zapošljavanje mladih i doprinos društvenom aktivizmu.
P.9. Ojačati socijalnu zaštitu i mjere za ranjive grupe. 
S obzirom na rast potreba za socijalnom podrškom, potrebno je nastaviti i dodatno unaprijediti mjere usmjerene na socijalno ugrožena lica, djecu sa poteškoćama u razvoju, oboljelu djecu, penzionere, boračke kategorije, povratnike i druge ranjive grupe. Preporučuje se kombinovanje socijalnih davanja sa mjerama zapošljavanja, podrške porodici, prevencije socijalne isključenosti i razvoja dostupnih socijalnih usluga.
P.10. Nastaviti ulaganja u vodosnabdijevanje i kanalizacionu infrastrukturu.
Projekti vodosnabdijevanja i kanalizacione infrastrukture imaju visok razvojni i javnozdravstveni značaj. Potrebno je nastaviti realizaciju započetih i ugovorenih projekata, osigurati sredstva za naredne faze, te paralelno planirati redovno održavanje sistema, tehničku ispravnost i širenje obuhvata korisnika.
P.11. Unaprijediti sistem upravljanja otpadom i zadovoljstvo korisnika.
Pored povećanja obuhvata organizovanog odvoza otpada, potrebno je raditi na kvalitetu usluge, redovnosti odvoza, dostupnosti posuda, edukaciji građana, komunikaciji sa korisnicima i razvoju cirkularne ekonomije. Posebnu pažnju treba posvetiti zadovoljstvu korisnika, jer ono pokazuje da li građani prepoznaju poboljšanja u sistemu.


P.12. Pojačati mjere za poboljšanje kvaliteta zraka i energetsku tranziciju.
Potrebno je nastaviti projekte energetske efikasnosti, utopljavanja objekata, korištenja solarne energije, smanjenja emisija, proširenja toplifikacije i povećanja zelenih površina. Kvalitet zraka treba posmatrati kao dugoročni prioritet koji zahtijeva međusektorski pristup, uključujući komunalnu politiku, energetiku, saobraćaj, prostorno planiranje i edukaciju građana.
P.13. Jačati sistem zaštite, spašavanja i sigurnosti građana.
Potrebno je nastaviti opremanje službi zaštite i spašavanja, jačati kapacitete civilne zaštite, unaprijediti prevenciju prirodnih i drugih nesreća, te nastaviti aktivnosti koje se odnose na smanjenje minski sumnjivih površina. Sigurnosni aspekt razvoja treba ostati sastavni dio strateškog planiranja, posebno u područjima gdje postoje rizici po stanovništvo i korištenje prostora.
P.14. Jačati kapacitete službenika i nosilaca projekata.
Potrebno je organizovati kontinuirane obuke za službenike i nosioce projekata u oblastima strateškog planiranja, upravljanja projektima, pripreme projektne dokumentacije, javnih nabavki, finansijskog upravljanja, praćenja indikatora, izvještavanja i evaluacije. Posebno je važno jačati kapacitete za pripremu projekata za EU fondove, međunarodne donatore i druge vanjske izvore finansiranja.
P.15. Pripremiti srednjoročni plan korektivnih mjera za preostali period implementacije Strategije.
P.16. U narednom periodu raditi na evidenciji i praćenju stepena realizacije finansijskog okvira planiranog Strategijom po sektorima i izvorima finansiranja
P.17 Kreirati Strategiju upravljanja ljudskim potencijalima Općine Tešanj u narednom periodu
P.18. Jasno razgraničiti uloge i odgovornosti nosilaca ključnih aktivnosti u smislu faza upravljanja razvojem u svim službama, a posebno u smislu definisanja nadležnosti službi po pitanju implementacije projekata te odgovornosti pojedinačnih nosilaca implementacije projekata, ali samim tim i redovnog izvještavanja za potrebe ažuriranja APIS-a, odnosno praćenja realizacije Strategije. 
P.19. Prilikom odlučivanja o novim projekatima za finansiranje, važno je imati na umu stratešku platformu i ciljeve te u skladu sa tim, detaljno procijeniti uticaj koji pojedini projekti imaju na ostvarenje prioriteta i približavanju strateškim ciljevima. 


Opšti zaključak u vezi efektivnosti implementacije Strategije jeste da treba unaprijediti planiranje u logičkom smislu (koherentnost u planiranju) između prioriteta (u skladu sa Strateškim ciljem), mjera, projekata i ishoda.
Na osnovu ove evaluacije potrebno je pripremiti pregled mjera koje zahtijevaju korekciju, ubrzanje ili dodatno finansiranje u periodu do 2027. godine. Taj plan treba sadržavati prioritetne projekte, odgovorne nosioce, rokove, potrebna sredstva, izvore finansiranja i indikatore uspjeha, kako bi se osiguralo da se do kraja strateškog perioda maksimalno poveća stepen realizacije Strategije. Navedeno se može postići kroz ažuriranje postojećeg Trogodišnjeg plana rada 2027-2029.
Strategija razvoja Općine Tešanj za period 2023–2027. u periodu evaluacije 2023–2025. pokazuje vrlo dobar ukupni stepen učinkovitosti i efektivnosti, jer su brojni planirani ishodi već dostignuti ili premašeni prije isteka strateškog perioda. To potvrđuje da su razvojne intervencije u više oblasti dale konkretne i mjerljive rezultate.
Međutim, Strategija istovremeno pokazuje i potrebu za korektivnim djelovanjem u oblastima koje odstupaju od planiranih ciljeva, naročito u kvalitetu zraka, poljoprivrednoj proizvodnji, unapređenju kanalizacione infrastrukture, i redefinisanju indikatora u oblasti socijalne zaštite i prostorno-planskog uređenja. Za završni period provedbe Strategije, od 2025. do 2027. godine, ključno je usmjeriti resurse prema prioritetima koji zaostaju, a postojeće uspješne mjere dodatno institucionalizirati i održati.

	[bookmark: _Toc233213159]PRILOZI                                                                                                          Prilog 1. Evaluacijski okvir

	1. RELEVANTNOST

	1.1. U kojoj mjeri su odabrani ciljevi relevantni odnosno usklađeni sa utvrđenim problemima ciljnih skupina?

	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	· Procjena relevantnosti odabranog strateškog usmjerenja u odnosu na novonastale okolnosti i trenutačnu socio-ekonomsku situaciju i probleme ciljnih skupina
· Procjena usklađenosti postojećih javnih politika s identificiranim mjerama/aktivnostima/projektima strategije
· Preporuke za unaprjeđenje relevantnosti strateškog usmjerenja i projekata/aktivnosti u provedbi
	· Pregled dokumentacije
· Upitnici
· Intervjui
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET)
· Ostale službe i tijela općinske uprave
· Javna preduzeća i Javne ustanove čiji je osnivač Općina Tešanj
	· Strategija razvoja Općine Tešanj 2023 - 2027. godina
· Akcioni planovi strategije
· Godišnji izvještaji o provedbi strategije
· Statistički podaci relevantni za nivo općine

	1.2. U kojoj mjeri su odabrani cljevi relevantni odnosno usklađeni sa javnim potrebama?

	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	· Procjena u kojoj mjeri aktivnosti i projekti koji se provode odgovaraju javnim potrebama adresiranim strategijom razvoja
· Preporuke za unaprjeđenje relevantnosti strateškog usmjerenja i projekata/aktivnosti u provedbi
	· Pregled dokumentacije
· Upitnici
· Intervjui
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET)
· Ostale službe i tijela općinske uprave
· Javna preduzeća i Javne ustanove čiji je osnivač Općina Tešanj
	· Strategija razvoja Općine Tešanj 2023 - 2027. godina
· Akcioni planovi strategije
· Godišnji izvještaji o provedbi strategije
· Statistički podaci relevantni za nivo općine





	2. DJELOTVORNOST (EFIKASNOST)

	2.1. U kojoj mjeri su finansijska sredstva efikasno planirana i is
	korištena za provedbu projekata i aktivnosti strategije?

	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	• Usporedba ostvarenih u odnosu na planirane finansijske resurse u provedbi projekata/aktivnosti strategije
	· Pregled dokumentacije
· Intervjui
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET)
· Ostale službe i tijela općinske uprave
	· Strategija razvoja Općine Tešanj 2023 - 2027. godina
· Akcioni planovi strategije
· Godišnji izvještaji o provedbi strategije
· Godišnji izvještaji o provedbi budžeta

	2.2. U kojoj mjeri je odnos uloženih finansijskih resursa i rezultata/učinaka nastalih tokom provedbe projekata i aktivnosti zadovoljavajući u odnosu na planirane finansijske resurse i rezultate/učinke?

	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	· Procjena odnosa uloženih financijskih resursa i rezultata/učinaka nastalih tokom provedbe strategije u odnosu na planirane financijske resurse i rezultate/učinke
· Preporuke za unaprjeđenje planiranja
	· Pregled dokumentacije
· Intervjui
	· Služba / tijelo nadležno za poslove razvojnog planiranja i upravljanja razvojem
· Ostale službe i tijela općinske uprave
	· Strategija razvoja Općine Tešanj 2023 - 2027. godina
· Akcioni planovi strategije
· Godišnji izvještaji o provedbi strategije
· Godišnji izvještaji o provedbi budžeta








	3.UČINKOVITOST (EFEKTIVNOST)

	3.1. U kojoj mjeri je postignut napredak u provedbi ciljeva strate;
	j zadovoljavajući u odnosu na postavljene vrijednosti indikatora?

	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	• Procjena doprinosa provedenih aktivnosti i projekata te aktivnosti i projekata u provedbi za ostvarenje prioritetnih ciljeva
	· Pregled dokumentacije
· Intervjui
· Upitnici
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET)
	· Strategija razvoja Općine Tešanj 2023 - 2027. godina
· Akcioni planovi strategije
· Godišnji izvještaji o provedbi strategije

	· Procjena da li dosadašnja dinamika i opseg provedbe ukazuje da će strateški i prioritetni ciljevi biti ostvareni?
· Procjena usklađenosti provedbe s planiranom dinamikom provedbe aktivnosti i projekata
· Procjena adekvatnosti odabranih indikatora s aspekta davanja pravovremenih informacija o tijeku provedbe strategije
· Preporuke za unaprjeđenje provedbe projekata i aktivnosti kako bi u većoj mjeri doprinijeli ciljevima strategije
· Prijedlozi za poboljšanje sistema indikatora za sljedeći strateški dokument
	
	· Ostale službe i tijela općinske uprave
· Javna preduzeća i Javne ustanove čiji je osnivač Općina Tešanj
	• Godišnji izvještaji o provedbi budžeta

	3.2. Ukoliko napredak k ostvarenju ciljeva strategije nije zadovoljavajući, koji čimbenici na to utječu te u kojoj mjeri?

	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	· Identifikacija negativnih čimbenika i opseg njihovog utjecaja na uspješnost provedbe strategije
· Preporuke za umanjivanje posljedica čimbenika koji negativno utječu na provedbu strategije
	· Pregled dokumentacije
· Intervjui
· Upitnici
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET)
· Ostale službe i tijela općinske uprave
· Ostali akteri razvoja
	· Strategija razvoja Općine Tešanj 2023 - 2027. godina
· Akcioni planovi strategije
· Godišnji izvještaji o provedbi strategije
· Godišnji izvještaji o provedbi budžeta







	
	4. UTJECAJ
	

	4.1. Da li j'e obim pozitivnih promjena i predviđenih posjedica razvojnih intervencij'a zadovoljavajući?

	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	• Procjena opsega pozitivnih
promjena i predviđenih posljedica strateških intervencija

	· Pregled dokumentacije
· Intervjui
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET)
· Ostale službe i tijela općinske uprave
· Ostali akteri razvoja
	· Strategija razvoja Općine Tešanj 2023 - 2027. godina
· Godišnji izvještaji o provedbi strategije

	4.2. Da li je bilo negativnih promjena i kakav
	ie njihov utjecaj? Šta je uzrok takvih
	promjena?

	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	· Identifikacija negativnih promjena i njihovih uzroka te procjena opsega njihovog utjecaja
· Preporuke za umanjivanje posljedica promjena koje imaju negativan utjecaj
	· Pregled dokumentacije
· Intervjui
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET)
· Ostale službe i tijela općinske uprave
· Ostali akteri razvoja
	· Strategija razvoja Općine Tešanj 2023 - 2027. godina
· Godišnji izvještaji o provedbi strategije

	4.3. Da li je bi
	o nepredviđenih posljedica razvojnih intervencij'a i kakav je njihov utj'ecaj'?

	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	• Procjena opsega nepredviđenih posljedica strateških intervencija i njihovog utjecaja
	· Pregled dokumentacije
· Intervjui
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET)
· Ostale službe i tijela općinske uprave
· Ostali akteri razvoja
	· Strategija razvoja Općine Tešanj 2023 - 2027. godina
· Godišnji izvještaji o provedbi strategije

	4.4. U kojoj mjeri su učinci razvojnih intervencija usklađeni sa potrebama ciljnih grupa?

	• Procjena usklađenosti učinaka razvojnih intervencija sa potrebama ciljnih grupa
	· Pregled dokumentacije
· Intervjui
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET), ostale službe i akteri razvoja
	· Strategija razvoja Općine Tešanj 2023 - 2027. godina
· Godišnji izvještaji o provedbi strategije

	5. ODRŽIVOST

	5.1. U ko
	oj mjeri su pozitivne promjene i učinci strateških intervencija održivi?

	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	• Procjena institucionalne i finansijske održivosti provedenih projekata i aktivnosti
	· Pregled dokumentacije
· Intervjui
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET)
· Ostale službe i tijela općinske uprave
· Ostali akteri razvoja
	· Strategija razvoja Općine Tešanj 2023 - 2027. godina
· Godišnji izvještaji o provedbi strategije

	6. SISTEM UPRAVLJANJA RAZVOJEM

	6.1. Koliko j'e učinkovit sistem upravljanja razvoj'em?

	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	· Procjena međusobne podjele odgovornosti i uloga između aktera nadležnih za upravljanje razvojem te identifikacija mehanizama za pravovremeno poduzimanje mjera u svrhu otklanjanja određenih problema i poteškoća u provedbi i procjena uspješnosti
· Preporuke za optimizaciju procesa vezanih uz upravljanje razvojem
	· Pregled dokumentacije
· Upitnici
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET)
· Ostale službe i tijela općinske uprave
	· Strategija razvoja Općine Tešanj 2023 - 2027. godina
· Akcioni planovi strategije
· Godišnji izvještaji o provedbi strategije
· Upitnik za procjenu institucionalnih i administrativnih kapaciteta za provedbu strategije
· Pravilnici o unutarnjem ustrojstvu institucija

	6.2. U kojoj su mjeri uspostavljene procedure za planiranje te prikupljanje podataka radi izvršenja aktivnosti praćenja i kontrole provedbe
strategije odgovarajuće i održive?



	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	Procjena pouzdanosti procedura za prikupljanje podataka, identifikacija dinamike i poteškoća u prikupljanju podataka te jesu li podaci pravovremeno dostupni za potrebe praćenje provedbe strategije
Procjena zrelosti akcionih planova za realizaciju strategije ( s jasno identificiranim projektima/ aktivnostima, finansijskim sredstvima, nosiocima i dinamikom provedbe)
Procjena procesa identifikacije aktivnosti i projekata među akterima razvoja
Preporuke za poboljšanje kvalitete planiranja i sistema prikupljanja podataka
	· Pregled dokumentacije
· Intervjui
· Upitnici
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET)
· Ostale službe i tijela općinske uprave
	· Strategija razvoja Općine Tešanj 2023 - 2027. godina
· Akcioni planovi strategije
· Godišnji plan implementacije strategije
· Godišnji izvještaji o realizaciji strateškog plana
· Godišnji izvještaji o realizaciji budžeta

	· 6.3. Da li su administrativni kapaciteti u instituciji za upravljanje razvojem, provedbu i praćenje provedbe strategije odgovarajući, učinkoviti održivi?

	Izlazne informacije (kvalitativno)
	Alati za prikupljanje podataka i metodologija
	Primarni izvori podataka (ključni akteri/institucije)
	Sekundarni izvori podataka (ključni dokumenti)

	· Procjena nivoa znanja, vještina i kompetencija za upravljanje razvojem i provedbom mjera, projekata i aktivnosti
· Procjena ljudskih resursa u institucijama nadležnim za provedbu strategije
	· Pregled dokumentacije
· Upitnici
	· Služba / tijelo nadležno za poslove razvojnog planiranja i upravljanja razvojem
· Općinski evaluacijski tim (OET)
· Ostale službe i tijela općinske uprave
· Ostali akteri razvoja
	· Strategija razvoja Općine Tešanj 2023 - 2027. godina
· Akcioni planovi strategije
· Godišnji izvještaji o realizaciji strateškog plana
· Upitnik za procjenu institucionalnih i administrativnih kapaciteta za provedbu strategije






Prilog 2. Rezultati upitnika
Na anketni upitnik je odgovorilo 29 predstavnika općinskih službi i aktera koji su sudjelovali u pripremi ili provedbi Strategije razvoja Općine Tešanj.
[image: Grafikon obrasca odgovora. Naslov pitanja: 1. Molimo, navedite službu/odsjek/tijelo koje predstavljate. Broj odgovora: 29 odgovora.]
[image: Grafikon obrasca odgovora. Naslov pitanja: 2.    Po Vašem mišljenju, da li Vaša organizacija ima potrebne institucionalne i ljudske kapacitete za ispunjavanje svih obaveza u pogledu provedbe strateškog dokumenta?

(Molimo odaberite samo jedan odgovor). Broj odgovora: 29 odgovora.]
[image: Grafikon obrasca odgovora. Naslov pitanja: 3.  Po Vašem mišljenju, da li nositelji mjera navedeni u strateškom dokumentu imaju potrebne kapacitete za uspješnu provedbu planiranih aktivnosti i projekata?

. Broj odgovora: 29 odgovora.]
[image: Grafikon obrasca odgovora. Naslov pitanja: 4. U kojim područjima smatrate da je potrebno poboljšati znanje Vaše organizacije? . Broj odgovora: .]

[image: Grafikon obrasca odgovora. Naslov pitanja: 5. U kojim područjima smatrate da je potrebno poboljšati kapacitete za pripremu projekata koji doprinose implementaciji strateškog dokumenta?. Broj odgovora: .]
[image: Grafikon obrasca odgovora. Naslov pitanja: 6.  U kojim područjima smatrate da je potrebno poboljšati kapacitete za provedbu projekata koji doprinose implementaciji strateškog dokumenta?
. Broj odgovora: .]
[image: Grafikon obrasca odgovora. Naslov pitanja: 7.  Koje su po Vašem mišljenju tri glavne prepreke za poboljšanje provedbe strateškog dokumenta u smislu brzine, transparentnosti i učinkovitosti?  . Broj odgovora: 29 odgovora.]
[image: Grafikon obrasca odgovora. Naslov pitanja: 8. Koje su po Vašem mišljenju tri najčešća problema za koja smatrate da otežavaju pripremu i provedbu projekata koji doprinose implementaciji strateškog dokumenta?  . Broj odgovora: 29 odgovora.]
[image: Grafikon obrasca odgovora. Naslov pitanja: 9.  Kako biste ocijenili sveukupno upravljanje razvojem (operativno planiranje, izvještavanje i informiranje o provedbi strateškog dokumenta)?

(Molimo odaberite samo jedan odgovor). Broj odgovora: 29 odgovora.]
[image: Grafikon obrasca odgovora. Naslov pitanja: 10.  Kako biste ocijenili internu koordinaciju i komunikaciju između svih tijela nadležnih za provedbu strateškog dokumenta?

(Molimo odaberite samo jedan odgovor). Broj odgovora: 29 odgovora.]

Prilog 3. Lista učesnika

· Općinski evaluacijski tim (OET)
· Partnerska grupa (javna preduzeća, javne ustanove, Tešanjska razvojna agencija TRA i   drugi učesnici)
Prilog 4. Rezultati upitnika za ocjenu institucionalnih i administrativnih kapaciteta za provedbu strategije

1. U kojim područjima smatrate da je potrebno poboljšati znanje Vaše organizacije? 
 
	Područje 
	Nema potrebe za poboljšanjem
	Potrebna su minimalna poboljšanja
	Potrebna su djelomična poboljšanja
	Potrebna su značajna poboljšanja
	Ne znam odgovoriti/ nije primjenjivo

	Operativno planiranje (priprema akcijskih planova za provedbu strateškog dokumenta)
	☐
	☐
	☐66,6%
	☐33,3%
	☐

	Programiranje razvoja (ugradnja razvojnih prioriteta i mjera u godišnje planove rada i budžete)
	☐
	☐
	☐
	☐
	☐

	Izvještavanje o provedbi strateškog dokumenta i realizaciji akcijskih planova
	☐
	☐
	☐100%
	☐
	☐

	Priprema projektne dokumentacije (razrada i formulacija projekata)
	☐
	☐
	☐33,3%
	☐66,6%
	☐

	Provedba projekata
	☐
	☐
	☐50%
	☐50%
	☐

	Praćenje provedbe i izvještavanje o provedbi
	☐
	☐
	☐33,3%
	☐66,6%
	☐

	Financijsko upravljanje i kontrola 
	☐
	☐
	☐50%
	☐
	☐

	Evaluacija projekata
	☐
	☐
	☐50%
	☐50%
	☐





2. U kojim područjima smatrate da je potrebno poboljšati kapacitete za pripremu projekata koji doprinose implementaciji strateškog dokumenta? 
	Područje 
	Nema potrebe za poboljšanjem
	Potrebna su minimalna poboljšanja
	Potrebna su djelomična poboljšanja
	Potrebna su značajna poboljšanja
	Ne znam odgovoriti/ nije primjenjivo

	Priprema projektno-tehničke dokumentacije 
	☒33,3%
	☐
	☐
	☒66,6%
	☐

	Priprema budžeta
	☐
	☐
	☒33,3%
	☐
	☐

	Umrežavanje (pronalaženje partnera)
	☐
	☐
	☐
	☒66,6%
	☐

	Formulacija logičke matrice i razrada aktivnosti  
	☐
	☐
	☒50%
	☐50%
	☐

	Uspostava projektnog tima  
	☐
	☐
	☐
	☒100%
	☐





3. U kojim područjima smatrate da je potrebno poboljšati kapacitete za provedbu projekata koji doprinose implementaciji strateškog dokumenta?  
	Područje 
	Nema potrebe za poboljšanjem
	Potrebna su minimalna poboljšanja
	Potrebna su djelomična poboljšanja
	Potrebna su značajna poboljšanja
	Ne znam odgovoriti/ nije primjenjivo

	Upravljanje financijama  
	☒
	☐
	☒50%
	☐
	☐

	Javne nabavke  
	☐
	☐
	☒50%
	☐
	☐

	Priprema izvještaja o provedbi projekta i financijskih izvještaja  
	☐
	☐
	☒50%
	☐
	☐

	Provedba aktivnosti  
	☐
	☐
	☒33,3%
	☐66,6%
	☐

	Evaluacija projekta
	☐
	☐
	☒33,3%
	☐66,6%
	☐





4.  Koje su po Vašem mišljenju tri glavne prepreke za poboljšanje provedbe strateškog dokumenta u smislu brzine, transparentnosti i učinkovitosti?
· ☐ Manjak suradnje između svih administrativnih razina vlasti (Federacija, kanton, JLS) u pogledu planiranja razvoja 
· ☐ Nedovoljna znanja o pripremi i provedbi projekata  
· ☐ Manjak motivacije na strani tijela nadležnih za provedbu mjera   









Planirano	
2023	2024	2025	388	428	396	U realizaciji	
2023	2024	2025	92	81	92	U toku	
2023	2024	2025	73	57	76	Zastoj	
2023	2024	2025	4	4	2	Zastoj – mjera poduzeta	
2023	2024	2025	1	3	6	Završena aktivnost	
2023	2024	2025	226	244	230	

5. U kojim podrucjima smatrate da je potrebno poboljsati kapacitete za pripremu projekata koji doprinose
implementaciji strateskog dokumenta?

